Menteri Israel perintah tahanan Palestin tak diberi vaksin

TEL AVIV, 13 Jamadilawal 1442H, Isnin – Seorang menteri Israel memerintahkan pegawai penjara untuk tidak memberikan tahanan Palestin vaksin COVID-19, dengan mengatakan bahawa tahanan tertentu tidak boleh diberikan vaksin tanpa izin.

Menurut kenyataan daripada pejabat Amir Ohana, beliau telah memerintahkan Perkhidmatan Penjara Israel untuk hanya memberi vaksin kepada kakitangan penjara buat masa ini.

Tahanan akan diberi vaksin ‘sesuai dengan progres vaksinasi orang awam,’ kata kenyataan itu, lapor The Times of Israel.

Pengumuman itu dibuat setelah, Pengarah Suruhanjaya Tahanan dan Bekas Tahanan Pihak Berkuasa Palestin, Qadri Abu Baker mengatakan tahanan keselamatan Palestin akan diberi vaksin dalam beberapa hari akan datang.

Vaksinasi untuk tahanan tidak akan diwajibkan, kata Qadri Abu Baker kepada agensi berita WAFA pada hari Sabtu, sambil menambah bahawa para tahanan akan menerima vaksin yang dihasilkan oleh syarikat farmasi Pfizer.

Minggu lalu, jurucakap Suruhanjaya Tahanan dan Bekas Tahanan, Hasan Abed Rabbo mengumumkan bahawa seramai 140 tahanan politik Palestin di penjara Israel telah dijangkiti virus maut itu.

Beliau meminta organisasi hak asasi manusia antarabangsa untuk campur tangan bagi menyelamatkan nyawa tahanan Palestin pada saat yang begitu kritikal.

Rejim di Tel Aviv memiliki sistem ‘penahanan pentadbiran’ yang terkenal, di mana ia memenjarakan rakyat Palestin tanpa perbicaraan atau tuduhan.

Sebilangan tahanan telah dipenjara di bawah tahanan pentadbiran sehingga 11 tahun.

Dalam pada itu, akibat wabak novel coronavirus, Qadri Abu Baker menyebut tahun 2020 sebagai ‘tahun terburuk bagi tahanan Palestin’ di penjara Israel, kerana pelanggaran hak asasi tahanan dan penyebaran COVID-19 di penjara Israel oleh rejim pengganas Israel.

“Pentadbiran penjara menyerbu dan menyerang bahagian tahanan hampir setiap hari,” katanya kepada Anadolu Agency awal bulan ini.

Rejim Israel berulang kali mengambil tindakan semberono yang mengancam nyawa tahanan Palestin. Pada bulan Julai, Mahkamah Agung Israel menolak petisyen untuk melaksanakan garis panduan perlindungan COVID-19 untuk tahanan di penjara Gilboa.

Ia juga memutuskan bahawa tahanan Palestin tidak berhak mendapat perlindungan sosial dari penyakit yang sangat menular.

Coronavirus setakat ini telah menjangkiti sejumlah 133,093 orang di wilayah Palestin dan membunuh hampir 1,310 orang.

Di bawah kempen vaksinasi Israel, penduduk haram Yahudi yang tinggal di Tebing Barat yang diduduki akan segera menerima vaksin, tetapi 2.5 juta penduduk Palestin harus menunggu lebih lama. – Agensi


Arak ‘Timah’: Idris setuju dengan gesaan Mufti Pulau Pinang

KUALA LUMPUR, 12 Rabiulawal 1443H, Selasa – Menteri di Jabatan Perdana Menteri (Hal Ehwal Agama) Idris Ahmad bersetuju dengan gesaan Mufti Pulau Pinang Datuk Seri Wan Salim Wan Mohd Noor, supaya sebuah syarikat pengeluar minuman beralkohol tempatan segera menukar jenama ‘Timah’ berserta gambar yang digunakan.

Idris berkata perkara sebegitu yang bersifat provokasi, selain penggunaan nama yang boleh menimbulkan kekeliruan terhadap masyarakat dan agama tidak sepatutnya berlaku di negara ini.

“Soal arak ini untuk orang bukan Islam bagi agama dia nak minum itu soal dia tetapi bagi orang Islam, merupakan satu perkara (arak) yang tidak boleh kita minum.

“Apa maksud dia letak nama itu? Adakah untuk wujud normalisasi baharu, yang ini kita bimbang,” katanya ketika ditemui pada Majlis Sambutan Maulidur Rasul Peringkat Wilayah Persekutuan 2021 di sini, hari ini.

Semalam, Wan Salim menerusi satu kenyataan berkata pihaknya amat kesal dengan sebuah iklan tular di media sosial beberapa hari lalu, yang menyatakan sejenis wiski buatan Malaysia diberi nama ‘Timah’ berserta paparan wajah seorang lelaki berjanggut dan memakai kopiah pada botol minuman tersebut.

Selain itu, Idris berkata beliau akan berbincang dengan pihak berkenaan antaranya Kementerian Dalam Negeri dan Kementerian Perdagangan Dalam Negeri dan Hal Ehwal Pengguna (KPDNHEP) berhubung isu tersebut. – Bernama


3 lagi sekolah di Perak ditutup

BAGAN SERAI, 2 Rabiulawal 1442H, Isnin – Sebanyak tiga sekolah di Perak diarah tutup selama tujuh hari mulai hari ini, selepas terdapat jangkitan wabak COVID-19 dalam kalangan pelajar di sekolah berkenaan.

Pengerusi Jawatankuasa Pendidikan, Pembangunan Modal Insan, NGO dan Masyarakat Sivil negeri Razman Zakaria berkata, sekolah terlibat adalah Sekolah Kebangsaan (SK) Tanah Kebun di Parit Buntar dan SK Klebang Jaya serta Sekolah Menengah Kebangsaan (SMK) Aminuddin Baki, Chemor, kedua-duanya di Ipoh.

Beliau berkata, pihaknya dimaklumkan pelajar terbabit disahkan positif jangkitan COVID-19 pada 16 Oktober lepas.

“Surat arahan penutupan sekolah selama tujuh hari sehingga 25 Oktober sudah dikeluarkan oleh Jabatan Pendidikan Negeri dan diedarkan ke sekolah terbabit bagi tujuan kerja-kerja pembersihan dan disinfeksi,” katanya dalam sidang media di sini hari ini.

Penutupan terbaharu itu menjadikan jumlah sekolah yang ditutup di Perak disebabkan terdapat jangkitan wabak COVID-19 membabitkan guru dan pelajar adalah sebanyak empat termasuk SK Lekir Batu 8 di Sitiawan, Manjung yang ditutup tujuh hari sejak 14 Oktober lepas.

Sementara itu, enam sekolah di daerah Larut, Matang dan Selama yang ditutup tujuh hari sejak 12 Okt iaitu SMK King Edward VII; SMK (P) Treacher Methodist; SK Convent Kota; SMK Bukit Jana, Kamunting dan SK Taman Jana, Kamunting yang semuanya di Taiping serta SK Ulu Mengkuang, Selama dibuka semula hari ini. – Bernama


Kes COVID-19 kanak-kanak meningkat, ibu bapa perlu ambil langkah berjaga-jaga

MENURUT Menteri Kesihatan, Datuk Seri Dr Adham Baba, sebanyak 19,851 kes melibatkan kanak-kanak berusia bawah 4 tahun; 8,237 kes (5 hingga 6); 26,851 (7 hingga 12) dan 27,402 (13 hingga 17) dan mereka adalah pesakit COVID-19 dalam kategori 1,2 dan 3. Angka ini sangat membimbangkan.

Oleh itu Majlis Keselamatan Negara (MKN) telah mengeluarkan amaran terhadap mana-mana ibu bapa yang ingkar kerana mendedahkan kanak-kanak berusia di bawah 18 tahun kepada COVID-19 dengan membawa mereka ke tempat berisiko termasuk kawasan sesak.

Sebagai ibu bapa dan rakyat yang prihatin terhadap kanak-kanak, kita perlulah mempunyai rasa tanggungjawab dan berusaha mengambil langkah berjaga-jaga berikutan kes jangkitan COVID-19 dalam kalangan kanak-kanak semakin meningkat.

Walaupun jangkitan membabitkan kanak-kanak tidak setinggi kes dewasa, ibu bapa perlu faham bahawa kanak-kanak juga boleh menyebarkan virus dan turut menyukarkan negara memutuskan rantaian jangkitan. Tambahan lagi, kanak-kanak juga bukan golongan yang layak menerima vaksin COVID-19. Jadi lebih baik melindungi mereka dari musuh yang tidak kelihatan di mata ini.

Pastinya majoriti ibu bapa merasakan ia sangat mengganggu emosi anak-anak sepanjang PKP ini, tambahan pula di musim cuti sekolah. Justeru, ibu bapa perlulah bersedia untuk bersama anak-anak, menyusun aktiviti-aktiviti sesuai mengikut minat anak-anak. Libatkan seluruh keluarga untuk aktiviti yang boleh diadakan secara dalaman.

Norma baharu untuk kanak-kanak ini sukar dibayangkan, pastinya keluh kesah yang tak berpenghujung kerana sebelum ini mereka boleh bermain bersama kawan-kawan juga bersiar-siar bersama keluarga. Sekarang suasana itu sudah tidak ada lagi.

Sebagai ibu bapa, ambillah peluang ini untuk kembangkan potensi anak-anak. Terdapat pelbagai program berfaedah dan menarik untuk anak-anak ikuti secara secara online. Ini boleh mengurangkan anak-anak menghabiskan masa dengan bermain ‘game’ sahaja.

Sibukkan anak-anak dengan aktiviti yang boleh membangunkan jati diri anak-anak. Bantulah anak-anak dan galakkan anak-anak belajar sesuatu yang bermanfaat untuk diri mereka seperti berlatih untuk pengucapan awam, hasilkan video, menulis esei dan banyak lagi mengikut minat masing-masing. Juga, galakkan mereka membaca buku-buku yang berfaedah.

Terdapat juga kelab-kelab atau badan-badan NGO yang mengadakan program dan pertandingan secara dalam talian. Berilah sokongan kepada anak-anak untuk menyertainya. Biro Keluarga dan Masyarakat (BKM) ISMA juga banyak menganjurkan program untuk kanak-kanak 7-12 tahun di bawah Kelab Anak-Anak Hebat (NAZIM).

Akhirnya, BKM juga berharap dengan usaha ini, keadaan wabak negara kita dapat dikawal dengan baik. Pengorbanan kita pada hari ini adalah untuk keselamatan keluarga dan negara kita pada hari esok.

Ayuh bersama duduk di rumah, kita jaga kita.

Puan Hajjah Asma binti Ahmad
Pengerusi Biro Keluarga & Masyarakat (BKM)
Ikatan Muslimin Malaysia (ISMA)


PAS mahu rampas Parlimen Bangi daripada DAP

BANGI, 4 Syaaban 1442H, Khamis – PAS berhasrat untuk menang di kerusi Parlimen Bangi dan Dewan Undangan Negeri (DUN) Sungai Ramal pada Pilihan Raya Umum ke-15 (PRU15) nanti.

Atas dasar itu, Yang Di-Pertua PAS Bangi, Ustaz Haji Mohd Shafie Ngah berkata, PAS perlu bekerja dua kali ganda untuk merampas kembali daripada DAP.

“Ini kerana komposisi pengundi bukan Melayu dan Melayu hampir seimbang. 50-50. Lebih kurang begitu.

“Di pihak PAS Bangi kita kena kerja dua, tiga kali ganda, merampas kerusi dari DAP,” katanya ketika dihubungi TV Pertiwi.

Mengulas lanjut, beliau berkata, petugas PAS telah bekerja dari tahun lepas untuk menarik minat pengundi dan menawarkan khidmat semula kepada mereka, seperti mana PAS berkhidmat ketika berada dalam kerajaan negeri Selangor suatu ketika dahulu.

“Apa yang kita tawarkan kepada pengundi Bangi adalah tawaran baru untuk menjadikan Bangi lebih sejahtera. Kenal dan boleh berdamping dengan Yang Berhormat (YB) kawasan.

“Masalah yang kita hadapi hari ini adalah tidak berjumpa dengan YB kawasan. Jadi mana-mana pergi soalannya sama, mana pergi YB dan kenapa langsung tak nampak muka.

“Sama ada ketika menjadi timbalan menteri ataupun sekarang bukan timbalan menteri,” katanya

Ketika ditanya sama ada terdapat kemungkinan berlakunya pertandingan tiga penjuru, Shafie bagaimanapun menolak pandangan itu.

“Mengikut rancangan, sekarang tidak akan berlaku tiga penjuru antara Barisan Nasional (BN) dengan Perikatan Nasional (PN).

“Mungkin hanya dari pihak Bebas yang cuba menarik sedikit sebanyak undi kepada mereka.

“Secara dasarnya persefahaman kami mungkin tak akan berlaku tiga penjuru antara parti-parti besar di Bangi,” katanya.

Pada PRU14, kerusi Parlimen Bangi dimenangi Dr Ong Kian Ming (DAP), mengalahkan calon PAS, BN dan Parti Rakyat Malaysia.

Dahulu Parlimen Bangi dikenali sebagai Parlimen Serdang namun ditukar pada 2018.


3 juta kanak-kanak di Yaman tak bersekolah

SANA’A, 13 Muharram 1443H, Ahad – Jawatankuasa Palang Merah Antarabangsa (ICRC) mendedahkan kira-kira tiga juta kanak-kanak Yaman tidak dapat mendaftar untuk mendapatkan pendidikan tahun ini kerana konflik yang sedang berlaku di negara itu.

Ketua perwakilan ICRC di Yaman, Katharina Ritz dalam ciapan di laman Twitter berkata: “Krisis telah memusnahkan ratusan sekolah dan menjadikan hampir tiga juta kanak-kanak tidak dapat mendaftar dalam pendidikan ini  tahun.

“Anak-anak Yaman sama seperti semua kanak-kanak seluruh dunia, perlu kembali ke sekolah.”

Pada 8 Ogos, Tabung Kanak-kanak Pertubuhan Bangsa-Bangsa Bersatu (UNICEF) melaporkan bahawa 8.1 juta kanak-kanak Yaman memerlukan bantuan pendidikan kecemasan.

Minggu lalu, persekolahan baharu bermula di Yaman di tengah-tengah keadaan hidup dan kesihatan yang sangat sukar.

Selama hampir tujuh tahun, Yaman telah menjadi medan perang yang meragut nyawa 233,000 orang, sementara 80 peratus penduduk (berjumlah 30 juta orang) telah bergantung kepada bantuan untuk bertahan dalam krisis kemanusiaan terburuk di dunia, menurut PBB.

Sejak Mac 2015, sebuah gabungan Arab yang dipimpin oleh Arab Saudi telah menjalankan operasi ketenteraan yang menyokong pasukan kerajaan dan berperang dengan kumpulan pemberontak Houthi yang disokong Iran, yang menguasai beberapa gabenor, termasuk ibu negara, Sanaa. – Agensi


Ismail Sabri, Ku Li dicadang sebagai PM interim?

BANGI, 24 Zulhijjah 1442H, Selasa – Dalam kekalutan situasi politik negara ketika ini, timbul desas-desus bahawa Timbalan Perdana Menteri, Datuk Seri Ismail Sabri Yaakob dan veteran UMNO, Tengku Razaleigh Hamzah diketengahkan sebagai calon Perdana Menteri Interim.

Pencalonan kedua-dua figura itu didakwa setelah kerajaan pimpinan Tan Sri Muhyiddin Yassim dikatakan hilang majoriti di Dewan Rakyat.

Ini selepas UMNO hari ini memutuskan menarik sokongan terhadap kerajaan Perikatan Nasional (PN) dan Muhyiddin sebagai Perdana Menteri.

Free Malaysia Today (FMT) yang memetik sumber mendakwa, terdapat dua kem yang mengetengahkan dua calon itu.

“Satu pihak merasakan Tengku Razaleigh adalah pilihan lebih baik memandangkan beliau mempunyai pengalaman dan akan dihormati semua pihak,” dakwa sumber.

Pada masa sama, sumber itu turut mendakwa, lebih ramai Ahli Parlimen UMNO yang mempunyai jawatan kerajaan mungkin meletak jawatan.

“Mereka sepatutnya mengumumkan peletakan jawatan mereka tidak lama lagi,” dakwanya.


GEG: Kerajaan tak terburu-buru, guna pendekatan ‘soft landing’

BANGI, 28 Zulhijjah 1443H, Khamis – Kerajaan memilih untuk menggunakan pendekatan ‘soft landing’ supaya Akta Merokok dan Generasi Penamat (GEG) dapat difahami serta diterima oleh generasi yang akan terkesan dengan peruntukan itu.

Atas sebab itu, keputusan melarang rokok – yang terpakai kepada generasi lahir pada dan selepas 2007 – tidak dibuat secara mendadak atau terburu-buru, kata Khairy Jamaluddin.

Menteri Kesihatan itu berkata, kerajaan mahu memberikan masa untuk memahami bahawa mereka akan menjadi generasi perintis bagi menghentikan tabiat merokok selama-lamanya.

“Pelan pelaksanaan peruntukan GEG atau dikenali sebagai Generational Endgame Anti-Rokok-18 atau GEGAR-18 telah dilancarkan bagi memastikan persekitaran bebas tanpa amalan merokok tersedia untuk generasi tersebut.

“Antara pihak yang terlibat adalah Kementerian Pendidikan, Kementerian Pengajian Tinggi serta Majlis Belia Malaysia dan NGO yang telah bersama-sama dengan Kementerian Kesihatan dalam melaksanakan setiap aktiviti di bawah Pelan GEGAR-18 ini,” katanya.

Sementara, bagi generasi yang lahir pada 2005 dan 2006, Khairy berkata, mereka akan terus dibimbing supaya tidak mula merokok.

“Dan bagi mereka yang sedang merokok sekarang ini teruskan merokok dan jika ingin berhenti anda akan dibantu melalui perkhidmatan berhenti merokok seperti mQuit.

“Smoke cessation programmes will be made more readily available to anyone who wants to quit smoking,” katanya.

Beliau berkata, semua langkah itu adalah bagi memastikan GEG dapat dilaksanakan secara berperingkat dan teratur.

“Its not all at once. Suddenly retail stores losing millions overnight? No! This is a gradual end to smoking.

“Bagaimanapun, pelaksanaan GEG ini kita tak boleh tangguhkan any later than 2007. Menurut Malaysian Factsheet dalam The ASEAN Tobacco Atlas 2019, bilangan kematian pramatang dianggarkan seramai 27,000 setahun.

“Adakah kita ingin melihat banyak lagi nyawa tergadai sekiranya pelaksanaan ditangguhkan? Kita tak perkara ini berlaku. Ini masa terbaik untuk luluskan akta ini, get your MP to please support this bill,” katanya.


Mesyuarat Ketiga Dewan Rakyat ditangguh

KUALA LUMPUR, 2 Jamadilawal 1442H, Khamis – Selepas 29 hari bersidang, Mesyuarat Ketiga Penggal Ketiga Parlimen ke-14 melabuhkan tirai hari ini dengan 10 rang undang-undang diluluskan termasuk Rang Undang-Undang Perbekalan 2021 bagi peruntukan belanjawan tahun hadapan.

Turut diluluskan Rang Undang-Undang Kewangan 2020; Rang Undang-Undang Langkah-Langkah Sementara bagi Pembiayaan Kerajaan (Penyakit Koronavirus 2019 (COVID-19)) (Pindaan) 2020; Rang Undang-Undang Kastam (Pindaan) 2020; dan Rang Undang-Undang Eksais (Pindaan) 2020.

Persidangan kali ini juga meluluskan Rang Undang-Undang Zon Bebas (Pindaan) 2020; Rang Undang-Undang Cukai Jualan (Pindaan) 2020; Rang Undang-Undang Cukai Perkhidmatan (Pindaan) 2020; Rang Undang-Undang Cukai Pelancongan (Pindaan) 2020; dan Rang Undang-Undang Koperasi (Pindaan) 2020.

Sementara itu, bacaan kali kedua dan ketiga bagi lima rang undang-undang dalam senarai aturan urusan mesyuarat Dewan Rakyat hari ini ditangguhkan dan akan dibawa ke persidangan akan datang.

Berdasarkan Peraturan Mesyuarat 62 Dewan Rakyat, rang undang-undang yang ditangguhkan ialah Levi Keuntungan Luar Biasa (Pindaan) 2020; Keselamatan dan Kesihatan Pekerjaan (Pindaan) 2020; Kilang dan Jentera (Pemansuhan) 2020; Lembaga Angkasa Malaysia 2020; dan Suruhanjaya Bebas Tatakelakuan Polis 2020.

Ketika membentangkan Rang Undang-Undang Langkah-Langkah Sementara bagi Pembiayaan Kerajaan (Penyakit Koronavirus 2019 (COVID-19)) (Pindaan) 2020 bagi bacaan kedua hari ini, Menteri Kewangan, Tengku Datuk Seri Zafrul Tengku Abdul Aziz berkata, ia membabitkan perbelanjaan tambahan berjumlah RM20 bilion.

“Anggaran perbelanjaan tambahan melibatkan RM14 bilion bagi menampung pemberian Bantuan Prihatin Nasional; RM4 bilion untuk menampung perbelanjaan berkaitan COVID-19; keperluan melanjutkan Program Subsidi (RM1.5 bilion) dan pemberian Geran Khas Prihatin (RM500 juta),” katanya.

Datuk Seri Shahidan Kassim (BN-Arau) dalam sesi perbahasan rang undang-undang itu turut mencadangkan agar semua bantuan insentif yang dinyatakan di dalamnya disalurkan seawal Januari tahun hadapan.

Timbalan Menteri Kewangan, Datuk Abd Rahim Bakri pula ketika membentangkan Rang Undang-Undang Cukai Jualan (Pindaan) 2020 dan Rang Undang-Undang Cukai Perkhidmatan (Pindaan) 2020 berkata, ia dibuat bagi memperkemas pelaksanaan dan layanan cukai jualan.

Ia antara lain bagi menambah baik peruntukan berkaitan pemberhentian tanggungan untuk berdaftar dan pembayaran balik cukai jualan secara tidak wajar.

Sebelum menangguhkan sidang terakhir bagi 2020, Yang Dipertua Dewan Rakyat, Datuk Azhar Azizan Harun mewakili dua timbalannya menzahirkan terima kasih atas kerjasama yang diberikan Ahli Parlimen, pegawai kerajaan terutama kakitangan Parlimen dan media massa bagi membolehkan perjalanan mesyuarat dapat disempurnakan sepanjang tempoh 29 hari, biarpun berdepan COVID-19.

“Seperti semua sedia maklum persidangan kali ini diadakan ketika kes wabak COVID-19 semakin meningkat dan beberapa perubahan terpaksa dilakukan berkaitan urusan dewan ini demi menjamin kesihatan dan keselamatan kita.

“Saya berdoa kita semua dilindungi olehNya dan berharap wabak ini tidak menjadi ancaman kepada kita lagi,” katanya.

Azhar juga mengambil kesempatan mengucapkan Selamat Hari Natal dan Tahun Baharu 2021 kepada Ahli Parlimen dan warga Parlimen yang menyambut perayaan itu, selain memohon maaf sekiranya melakukan kesilapan, terkasar bahasa dan meninggikan suara sepanjang persidangan berlangsung.

Persidangan Dewan Rakyat seterusnya akan diadakan pada suatu tarikh yang ditetapkan kelak. – Bernama


Tiada ancaman air pasang besar di Kuala Muda setakat ini

SUNGAI PETANI, 2 Rejab 1443H, Jumaat – Fenomena air pasang besar yang diramal berlaku di kawasan Kuala Muda, di sini antara Selasa lepas hingga esok, setakat ini tidak membawa ancaman kepada penduduk khususnya di kawasan pantai di daerah itu.

Pengarah Angkatan Pertahanan Awam Malaysia (APM) Kedah Awang Askandar Ampuan Yaacub berkata berdasarkan pemantauan pihaknya, peningkatan paras air laut berlaku secara normal dan ia tidak mendatangkan risiko kepada penduduk.

“Pemantauan air pasang besar di Kedah ada dua tempat iaitu kawasan Kuala Muda dan Kuala Kedah dan tahun lepas ada kawasan terjejas ekoran fenomena itu tapi untuk kali ini ia diramalkan berlaku di Kuala Muda.

“Kita telah mengerahkan anggota ke lokasi yang dijangkakan berpotensi berlaku air pasang besar untuk ramalan kali ini dan berdasarkan laporan petugas di lapangan walaupun air pasang berlaku tetapi ia tidak begitu serius,” katanya ketika ditemui Bernama di sini hari ini.

Beliau berkata pemantauan dilakukan di dua lokasi iaitu pantai Kota Kuala Muda dan pantai Tanjung Dawai dengan berpandukan maklumat hidrografi yang dikeluarkan Pusat Hidrografi Nasional serta Jadual Ramalan Air Pasang Surut Malaysia.

Katanya, pada pukul 2 pagi tadi aras air di kedua-dua lokasi itu dikesan naik ke sekitar 1.3 dan 1.5 meter iaitu bacaan normal dan tidak mencapai paras yang diramalkan iaitu 2.26 meter.

Awang Askandar berkata komuniti atau penduduk di kawasan pantai Kuala Muda tidak perlu bimbang dengan keadaan itu, namun mereka perlu sentiasa berwaspada untuk sebarang kemungkinan yang boleh berlaku.

Pusat Hidrografi Nasional sebelum ini mengeluarkan amaran fenomena air pasang besar di pesisir pantai khususnya di negeri-negeri pantai barat Semenanjung Malaysia mulai 1 hingga 5 Februari.

Selain Kuala Muda, kawasan lain yang diramal berhadapan dengan fenomena itu adalah Pelabuhan Klang dan Sabak Bernam, Selangor; Bagan Datuk, Perak serta Batu Pahat dan Pontian di Johor. – Bernama


PN sedia hadapi cubaan takutkan pengundi bukan Melayu dengan ‘gelombang hijau’

BANGI, 3 Safar 1445H, Ahad – Perikatan Nasional (PN) bersedia menghadapi apa jua cabaran termasuk cubaan menakutkan pengundi bukan Melayu menerusi istilah ‘gelombang hijau’ menjelang Pilihan Raya Kecil (PRK) Pulai dan Dewan Undangan Negeri (DUN) Simpang Jeram, tidak lama lagi.

Pesuruhjaya PAS Johor, Abdullah Husin berkata, semua yang berlaku di enam negeri ketika Pilihan Raya Negeri (PRN) baru-baru ini di mana menyaksikan PN menang besar adalah berpunca daripada kebangkitan rakyat dan bukannya gelombang hijau.

“Naratif itu kerap dimainkan seteru politik untuk menghalang pengundi bukan Melayu tetapi orang lain terutama pengundi boleh menilainya.

“Istilah gelombang hijau adalah kejayaan mereka membina naratif dalam kalangan pengundi bukan Melayu dan pada masa sama cuba menakutkan pengundi Melayu.

“Jadi, ia satu benda yang perlu difahamkan secara positif kerana ‘hijau’ melambangkan alam tetapi apabila dipersembahkan secara negatif, maka datang persepsi orang lain dalam bentuk negatif,” katanya.

Justeru, Abdullah yakin kebangkitan rakyat akan kembali berulang pada PRK kali ini.

Beliau berkata, PN juga mengharapkan undi daripada ahli atau pemimpin tempatan UMNO yang kecewa dengan apa yang berlaku dalam parti pada PRK ini.

“Mereka boleh mengundi PN sekiranya tidak berpuas hati atau protes terhadap pemimpin atasan seperti mana berlaku ketika PRN lalu,” katanya.

Dalam pada itu, katanya, calon bagi PN akan diketahui dalam majlis yang akan dihadiri Naib Presiden PAS, Datuk Seri Dr Ahmad Samsuri Mokhtar serta Setiausaha Agung PAS, Datuk Seri Takiyuddin Hassan, Rabu ini.

Katanya, calon daripada gabungan itu terdiri golongan profesional setaraf dengan calon lawan.

Bagaimanapun, beliau tidak boleh mendedahkan namanya kerana tidak mahu mendahului pemimpin atasan parti.


Dua kampung di Baling dilanda banjir selepas hujan lebat tiga jam

BALING, 4 Zulhijjah 1443H, Isnin – Hujan lebat berterusan selama tiga jam menyebabkan dua buah kampung iaitu Kampung Iboi dan Kampung Tanjung Luas di Mukim Kupang di sini dilanda banjir petang tadi.

Pegawai Pertahanan Awam Daerah Baling, Rasidah Kassim berkata, hujan lebat yang bermula kira-kira 2 petang tadi mengakibatkan air Sungai Kupang melimpah ke kawasan penempatan penduduk yang tinggal berdekatan tebing.

“Pihak APM (Angkatan Pertahanan Awam Malaysia) menerima laporan tentang banjir kilat tersebut pada kira-kira pukul 6 petang dan anggota APM Baling kemudian membuat tinjauan ke lokasi kejadian.

“Anggota APM mendapati beberapa rumah dimasuki air susulan banjir kilat tersebut bagaimanapun setakat ini tiada pusat pemindahan dibuka dan tiada kemalangan jiwa dilaporkan,” katanya dalam kenyataan di sini hari ini.

Beliau berkata setakat ini pihaknya sedang mengemas kini maklumat berkaitan bencana itu termasuk jumlah mangsa terlibat serta jumlah rumah yang terjejas atau mengalami kerosakan. – Bernama


Penduduk USJ alami gangguan bekalan air

PETALING JAYA, 15 Rabiulakhir 1443H, Sabtu – Penduduk di kawasan USJ 1 hingga USJ 27 di daerah Petaling mengalami gangguan bekalan air dan tekanan air rendah pada hari ini.

Air Selangor berkata, gangguan air di kawasan ini adalah disebabkan masalah teknikal ‘air lock’ pada paip agihan utama yang membawa air ke Kolam Air Sime UEP di Kg Kenangan di Puchong.

“Air Selangor sedang berusaha untuk mengatasi masalah ‘air lock’ ini dan akan menyalurkan bekalan air secara berperingkat selepas paras kolam agihan stabil.

“Bekalan air dijangka pulih sepenuhnya di semua kawasan menjelang tengah malam pada 21 November.

“Pemulihan berbeza dari satu kawasan ke kawasan lain bergantung kepada lokasi dan jarak premis pengguna,” katanya dalam satu kenyataan, hari ini.

Untuk pertanyaan lanjut, rujuk semua saluran komunikasi rasmi seperti aplikasi Air Selangor, laman web Air Selangor di www.airselangor.com, Facebook, Instagram dan Twitter, atau hubungi Hotline Air Selangor di 15300.


Lantikan Exco Kedah akan selesai minggu ini

ALOR SETAR, 27 Muharram 1445H, Isnin – Lantikan barisan Ahli Mesyuarat Kerajaan Negeri Kedah akan dibuat secepat mungkin dan diselesaikan dalam minggu ini, kata Menteri Besar, Datuk Seri Muhammad Sanusi Md Nor.

Beliau berkata, nama-nama mereka akan ditentukan oleh kepimpinan parti-parti komponen dalam Perikatan Nasional (PN) yang dijadualkan bermesyuarat petang ini, sebelum diteliti beliau.

“Kita akan adakan mesyuarat petang ini dan saya akan tengok nama-nama yang dicadang itu sebelum memilih mereka yang mampu untuk melaksana dan menterjemahkan Pelan Pembangunan Kedah 2035.

“Memang susah untuk buat pemilihan kerana semua Ahli Dewan Undangan Negeri (ADUN) memiliki kelayakan yang baik. Jumlah Exco masih sama iaitu 11 orang termasuk saya dan portfolio mungkin ada penyesuaian mengikut keperluan semasa,” katanya pada sidang media di pejabatnya di Wisma Darul Aman, di sini, hari ini.

Pagi tadi, Muhammad Sanusi yang juga ADUN Jeneri mengangkat sumpah sebagai Menteri Besar Kedah di hadapan Sultan Kedah, Al-Aminul Karim Sultan Sallehuddin Sultan Badlishah di Istana Anak Bukit, di sini.

Muhammad Sanusi dilantik semula ke jawatan itu selepas PN mendapat kemenangan besar iaitu 33 daripada 36 kerusi Dewan Undangan Negeri (DUN) pada Pilihan Raya Negeri (PRN), Sabtu lepas.

Sementara itu ditanya mengenai hubungan kerajaan negeri dengan Kerajaan Pusat, Muhammad Sanusi berkata ia adalah ‘new beginning’ dan beliau sedia untuk bekerjasama demi rakyat Kedah.- Bernama


Thailand buka hospital lapangan rawat pesakit COVID-19

BANGKOK, 18 Ramadan 1442H, Jumaat – Kekurangan katil hospital di Thailand memberi tekanan pada sistem kesihatan awam berikutan gelombang baru COVID-19 menjangkiti lebih daripada 34,000 pesakit bulan ini.

Semalam, Pusat Pentadbiran Situasi COVID-19 (CCSA) melaporkan 1,871 kes baru dan 10 lagi kematian.

Walaupun jumlah kes harian turun di bawah 2,000 untuk pertama kalinya dalam tempoh enam hari, hospital semakin dipenuhi pesakit.

Data dari Kementerian Kesihatan Awam menunjukkan peningkatan secara bertahap dalam kalangan pesakit memerlukan intubasi serta mereka yang menderita radang paru-paru sekali gus boleh menyebabkan kegagalan pernafasan dan kematian.

Jumlah pesakit tersebut melebihi 1,000 pada Khamis.

Peningkatan jangkitan yang berterusan menyebabkan beberapa hospital lapangan dan hospital hotel di seluruh negara dibuka, di mana lebih dari 10,000 tempat tidur masih ada.

Bagaimanapun, kemudahan ini hanya dapat menampung pesakit tanpa gejala dan mereka yang mengalami gejala ringan.

Bagi mereka yang mempunyai gejala sederhana atau keadaan teruk, mereka perlu dirawat di hospital biasa. – Agensi


Banjir: Masjid Mahmudi Melor rugi lebih RM100,000

KOTA BHARU, 28 Jamadilawal 1444H, Jumaat – Masjid Mahmudi Kedai Melor, di sini mengalami kerugian lebih RM100,000 setelah beberapa aset termasuk kenderaan rosak setelah digenangi air banjir yang melanda negeri ini, sejak Isnin lepas.

Imam Tua Masjid Mahmudi Kedai Melor Suhaimi Ibrahim berkata, kerosakan yang dialami termasuk karpet, stor atau garaj van jenazah serta pagar setelah air banjir naik hampir 0.8 meter di pekarangan masjid.

“Masjid berusia 35 tahun ini terletak di tepi Sungai Melor sebab itulah air cepat naik dan memasuki masjid separas betis untuk kali kedua malah disifatkan banjir agak besar berbanding 2017, dengan banyak aset hanyut atau rosak.

“Menerusi kamera litar tertutup (CCTV), kami lihat air mulai masuk secara mendadak pada 4 pagi Isnin lalu dan masjid ini sudah banyak kali menjadi kawasan banjir. Sebelum ini, air bagaimanapun tidak masuk sehingga ke dalam masjid,” katanya kepada pemberita, di sini hari ini.

Menurutnya lebih menyedihkan karpet dan sejadah di masjid itu baharu sahaja dibeli tiga bulan lepas dengan kos hampir RM30,000 dan belum habis dibayar.

Suhaimi berkata, ketika banjir 2017, pihaknya mengeluarkan kos RM120,000 bagi menggantikan karpet baharu.

“Untuk banjir kali ini, kami terpaksa menggunakan karpet sedia ada biarpun keadaannya lusuh dan mudah tercabut, malah kami menggunakan khidmat kontraktor cucian dengan upah RM6,000 bagi mengeringkan karpet supaya solat Jumaat hari ini dapat dilakukan.

“Pihak masjid lega apabila pascabanjir hari ketiga ini, kami turut dibantu 100 sukarelawan terdiri daripada orang kampung dan badan bukan kerajaan (NGO) yang tampil menghulurkan tenaga secara bergilir-gilir,” katanya.

Katanya, selain karpet, beberapa aset seperti pagar, garaj van jenazah didapati rosak, malah meja dan kerusi untuk kegunaan majlis jamuan masjid itu turut dihanyutkan arus deras dalam kejadian banjir itu. – Bernama


COVID-19: Satu kematian dicatatkan hari ini

PUTRAJAYA, 13 Muharram 1442H, Selasa – Jumlah kumulatif kematian akibat COVID-19 di negara meningkat kepada 128 kes, mewakili 1.37 peratus daripada jumlah keseluruhan kes apabila satu lagi kematian direkodkan hari ini.

Ketua Pengarah Kesihatan Tan Sri Dr Noor Hisham Abdullah berkata kematian itu melibatkan wanita warganegara berusia 80 tahun yang merupakan antara kes positif dilaporkan pada 15 Ogos dalam Kluster Tawar serta mempunyai latar belakang penyakit barah paru-paru dan darah tinggi.

“Beliau mula mengalami gejala demam dan sakit dada sejak 6 Ogos dan telah dimasukkan ke sebuah pusat perubatan. Pada 14 Ogos, beliau dipindahkan ke Hospital Pulau Pinang setelah didapati positif COVID-19.

“Keadaan kesihatan beliau merosot dengan komplikasi daripada penyakit barah justeru memerlukan bantuan pernafasan sejak 24 Ogos. Beliau disahkan meninggal dunia pada 1 Sept pukul 10.38 pagi,” katanya dalam sidang media perkembangan terkini COVID-19 hari ini.

Dr Noor Hisham turut memaklumkan terdapat 14 kes baharu dilaporkan, menjadikan jumlah kes positif COVID-19 di Malaysia adalah sebanyak 9,354 kes. – Bernama


COVID-19: 1,772 kes baharu, 3 kematian hari ini

KUALA LUMPUR, 29 Rabiulakhir 1442H, Selasa – Kes harian positif COVID-19 dalam negara terus mencatat empat angka dengan 1,772 kes direkodkan hari ini, menjadikan kumulatif 86,618 kes setakat ini.

Ketua Pengarah Kesihatan Tan Sri Dr Noor Hisham Abdullah berkata sehingga 12 jam tengah hari ini, sejumlah 1,084 kes sembuh dilaporkan, menjadikan kumulatif 71,681 kes sudah pulih sepenuhnya atau 82.8 peratus daripada keseluruhan kes.

Menurutnya tiga kematian baharu dilaporkan, kesemuanya di Sandakan, Sabah, menjadikan jumlah kematian sehingga ini kepada 422 orang iaitu 0.49 peratus daripada jumlah keseluruhan.

“Daripada jumlah kes baharu berkenaan, terdapat 12 kes import yang mendapat jangkitan dari luar negara manakala penularan COVID-19 dalam negara pula adalah sebanyak 1,760 kes,” katanya dalam kenyataan mengenai COVID-19 di sini, hari ini.

Beliau berkata daripada jumlah kes baharu itu, Kuala Lumpur mencatatkan kes harian tertinggi iaitu 696 kes (39.3 peratus) di mana 567 kes (81.5 peratus) adalah berpunca daripada saringan Kluster Tapak Bina Damanlela yang melibatkan generasi kelima dan keenam.

Dr Noor Hisham berkata kes kedua tertinggi adalah di Selangor dengan 503 kes (28.4 peratus) dan diikuti Sabah sebanyak 260 kes (14.7 peratus).

Beliau berkata daripada 696 kes yang dilaporkan di Kuala Lumpur, 629 kes adalah daripada kluster sedia ada, 31 kes daripada saringan kontak rapat kes positif, lapan kes import dari luar negara dan 28 kes daripada lain-lain saringan COVID-19.

Kes baharu di negeri lain ialah di Perak sebanyak 110 kes, Negeri Sembilan (67), Johor (48), Pulau Pinang (34), Kedah (20), Labuan (11), , Pahang (8), Terengganu (7), Melaka (5), Kelantan (3) dan tiada kes baharu dilaporkan di Sarawak, Putrajaya dan Perlis.

Sementara itu, Dr Noor Hisham berkata pada masa ini terdapat 118 kes positif COVID-19 yang sedang dirawat di Unit Rawatan Rapi (ICU) dengan 56 memerlukan bantuan pernafasan.

Beliau berkata tiga kematian hari ini melibatkan seorang wanita berusia 45 tahun, dua lelaki masing-masing berusia 75 dan 88 tahun di Hospital Duchess of Kent, Sandakan. – Bernama


Lelaki maut dijangkiti wabak rabies

KUALA LUMPUR, 21 Muharram 1442H, Rabu  – Seorang lelaki berusia 51 tahun dari Kuching, Sarawak, meninggal dunia semalam akibat dijangkiti wabak rabies, kata Ketua Pengarah Kesihatan Tan Sri Dr Noor Hisham Abdullah.

Katanya, dengan pengesahan kes rabies terbaharu itu menjadikan jumlah kes bagi tahun ini adalah tiga dengan kesemuanya meninggal dunia.

Beliau berkata, jumlah kes bagi keseluruhan wabak rabies di Sarawak yang diisytiharkan pada 1 Julai 2017 sehingga kini adalah 25 kes, termasuk membabitkan 24 kematian.

“Beliau (mangsa) disahkan dijangkiti virus rabies melalui ujian makmal yang dilakukan oleh Institut Penyelidikan Perubatan (IMR) pada 4 Sept lalu.

“Mangsa dimasukkan ke Hospital Umum Sarawak pada 26 Ogos kerana mengalami sakit belakang menyebabkan kesukaran untuk bergerak selama tiga hari sebelum dimasukkan ke wad,” katanya dalam kenyataan di sini, hari ini.

Dr Noor Hisham berkata, mangsa mengalami muntah dan serangan sawan sebelum dimasukkan ke hospital dan disahkan meninggal dunia semalam pada 6.29 petang dengan didiagnos mempunyai rabies encephalitis.

Mengulas lanjut, Dr Noor Hisham berkata, berdasarkan siasatan awal belum dapat mengesahkan sebarang sejarah gigitan anjing atau haiwan lain berlaku pada mangsa.

“Namun, mangsa ada memelihara seekor kucing dan seekor anjing. Anjing peliharaannya ini belum mendapat vaksin anti-rabies tetapi tidak dilepaskan dari kawasan rumah,” katanya.

Beliau berkata, sehingga hari ini, status kedua-dua haiwan itu adalah baik dan tiada perubahan tingkah laku.

Katanya, memandangkan Sarawak belum bebas daripada wabak rabies, KKM menasihati orang ramai supaya sentiasa mengambil langkah pencegahan bagi mengelakkan daripada dijangkiti penyakit berkenaan.

Orang ramai perlu mencuci bahagian tubuh yang digigit anjing atau haiwan lain menggunakan air mengalir dan sabun selama 15 minit, bagi menghilangkan kesan air liur dan mendapatkan rawatan segera di klinik kesihatan atau hospital terdekat jika digigit tanpa sebab oleh haiwan peliharaan atau digigit oleh anjing liar.

“Pastikan anjing peliharaan telah mendapat suntikan anti-rabies di klinik haiwan terdekat. Elakkan ia bercampur dengan anjing atau haiwan liar sebelum dan selepas menerima suntikan vaksin, tidak mengambil atau memungut anjing atau haiwan lain yang tidak diketahui status suntikan vaksin rabies.

“Sentiasa elakkan diri daripada digigit oleh anjing atau haiwan liar. Jika anjing atau kucing peliharaan berubah tingkah laku termasuk agresif, dapatkan rawatan segera di klinik haiwan dan laporkan kepada Jabatan Perkhidmatan Veterinar (DVS) berhampiran,” jelasnya.

Dalam pada itu, Dr Noor Hisham menyarankan orang ramai melaporkan kepada pihak berkuasa tempatan jika terdapat anjing liar yang berkeliaran di kawasan tempat tinggal mereka dan sentiasa mengekalkan tahap kebersihan diri yang tinggi terutama selepas menyentuh haiwan peliharaan. -Bernama


Aidilfitri: Lebih 3 juta kenderaan dijangka guna KLK, LPT1

KUANTAN, 24 Ramadan 1444H, Sabtu – ANIH Berhad, pengendali Lebuhraya Kuala Lumpur-Karak (KLK) dan Lebuhraya Pantai Timur Fasa 1 (LPT1) menjangkakan aliran trafik akan meningkat sehingga lebih tiga juta kenderaan di kedua-dua lebuh raya itu berikutan cuti perayaan Aidilfitri yang bermula minggu depan.

Pengurus Besar Kanan ANIH Berhad Radzimah Mohd Radzi berkata, pihaknya menjangkakan jumlah  trafik ke Pantai Timur akan mengalami peningkatan bermula 19 April hingga 21 April manakala kesesakan lalu lintas menghala ke Kuala Lumpur dijangka bermula 24 April dan 30 April sehingga 1 Mei nanti.

“Pihak kami berharap agar pengguna lebuh raya merancang perjalanan di musim perayaan dan percutian ini, memandangkan jangkaan aliran trafik meningkat semasa musim perayaan.

“Kami akan membuat edaran Cadangan Jadual Perjalanan (TTA) di Plaza Tol Gombak, Karak dan Bentong pada 16 April ini selain membuat hantaran di laman sosial ANIH BERHAD sebagai rujukan pengguna lebuh raya,“ katanya menerusi kenyataan media hari ini.

ANIH Berhad mencadangkan agar pengguna dari Kuala Lumpur dan Selangor yang ingin ke Pahang pada 19 hingga 21 April melakukan perjalanan pada 10 pagi hingga 2 petang atau 8 malam hingga 11 malam, Terengganu (6 pagi hingga 10 pagi atau 8 malam hingga 11 malam) dan Kelantan (6 pagi hingga 10 pagi atau 5 petang hingga 8 malam) manakala 12 tengah malam hingga 6 pagi bagi semua destinasi.

Bagi perjalanan pulang ke ibu negara pada 24, 25 dan 30 April serta 1 Mei, pengguna dari Pahang digalakkan memasuki tol pada 8 pagi hingga 10 pagi atau 3 petang hingga 5 petang, pengguna dari Terengganu dicadangkan masuk Plaza Tol Jabor pukul 11 pagi hingga 1 petang atau 6 petang hingga 8 malam.

Pengguna dari Kelantan pula disarankan memasuki Plaza Tol Bentong pada 3 petang hingga 5 petang atau 10 malam hingga 12 tengah malam.

Waktu perjalanan bas ekspres ke destinasi Pantai Timur memasuki Plaza Tol Gombak pula ialah 9.30 pagi hingga 12 tengah hari dan 9.30 malam hingga 12 tengah malam dengan kenderaan ringan disaran mengelakkan memasuki Plaza Tol itu pada waktu tersebut.

Sementara itu, Radzimah berkata, ANIH Berhad komited dalam mempertingkatkan usaha mengurangkan kesesakan pada musim perayaan ini, termasuk dengan menambah sehingga 30 peratus bilangan kakitangan sokongannya di plaza tol.

Selain itu, pihaknya turut menempatkan lebih 140 anggota RELA di beberapa kawasan strategik di sepanjang lebuh raya disamping meningkatkan jumlah pekerja pasukan rondaan LPT dan trafik sebanyak 20 peratus bagi memastikan kelancaran trafik sepanjang tempoh tersebut.

Beliau turut meningatkan supaya pengguna memastikan baki e-Wallet dan kad Touch N’Go mencukupi demi mengelakkan sebarang masalah berkaitan baki tidak mencukupi ketika di plaza tol.- Bernama


Boleh mohon i-Sinar pertengahan Disember

KUALA LUMPUR, 10 Rabiulakhir 1442H, Khamis – Ahli Kumpulan Wang Simpanan Pekerja (KWSP) yang memenuhi kriteria kelayakan boleh memohon program i-Sinar bermula pertengahan Disember ini.

KWSP dalam satu kenyataan hari ini berkata, pembayaran pertama akan bermula sebulan selepas permohonan diluluskan.

“KWSP akan mengumumkan perincian i-Sinar pada awal minggu hadapan, berikutan pengumuman Menteri Kewangan Tengku Datuk Seri Zafrul Tengku Abdul Aziz pada sesi ucapan penggulungan Belanjawan 2021 hari ini.

“Perincian ini merangkumi kriteria kelayakan ahli yang pendapatannya terkesan, termasuk mereka yang kehilangan pekerjaan atau mengalami pengurangan gaji,” katanya.

Terdahulu, Tengku Zafrul mengumumkan program i-Sinar diperluaskan dan jumlah pengeluaran maksimum meningkat antara RM10,000 bagi mereka yang mempunyai RM90,000 dan ke bawah dalam Akaun 1.

Sebelum ini diumumkan, ahli boleh membuat pengeluaran sehingga RM60,000 sekiranya mempunyai baki simpanan lebih daripada RM90,000 dalam Akaun 1. – Bernama


Jangan rentas negeri sambut Aidiladha: TPM

KUANTAN, 6 Zulhijjah 1442H, Jumaat – Orang ramai diingatkan supaya tidak merentas daerah dan negeri untuk menyambut Aidiladha minggu depan, kata Timbalan Perdana Menteri Datuk Seri Ismail Sabri Yaakob.

Beliau berkata pertambahan kes dan kluster akibat rentas negeri ketika menyambut Aidilfitri pada Mei lepas perlu dijadikan iktibar kepada semua pihak.

“Rentas daerah dan negeri dalam Fasa Satu dan Dua Pelan Pemulihan Negara (PPN) masih belum dibenarkan, dan kebanyakan negeri masih berada dalam Fasa Dua.

“Saya harap masyarakat ambil iktibar daripada kejadian Aidilfitiri…meskipun rentas negeri tidak dibenarkan masih ada yang ingkar sehingga kes memuncak naik,” katanya.

Beliau berkata demikian kepada pemberita ketika ditanya mengenai mesej tular rentas daerah dan negeri dibenarkan sempena Aidiladha selepas melawat pusat pemberian vaksin di Dewan Jubli Perak Sultan Haji Ahmad Shah, di sini hari ini.

Turut hadir Menteri Besar Pahang Datuk Seri Wan Rosdy Wan Ismail, Setiausaha Kerajaan Pahang Datuk Seri Dr Sallehuddin Ishak dan Timbalan Ketua Polis Pahang Datuk Mohd Yusri Hassan Basri.

Dalam pada itu, Ismail Sabri yang juga Menteri Pertahanan mengingatkan orang ramai agar tidak menggunakan lorong-lorong tikus untuk cuba pulang ke kampung.

“Kita boleh lepas daripada polis tapi mungkin tidak lepas daripada jangkitan COVID-19. Justeru, kita jaga kita, buat kawalan kendiri, tolong jangan rentas negeri dan daerah. Jika dah capai imuniti kelompok, mungkin kita dah boleh rentas negeri selepas itu, jadi sabar,” katanya. – Bernama


Hampir 30 rumah di Gemas rosak akibat ribut

SEREMBAN, 19 Rejab 1443H, Isnin – Kira-kira 30 rumah membabitkan lebih 130 penduduk di Gugusan Felda Jelai 1 hingga 4 dekat Gemas mengalami kerosakan akibat hujan lebat dan ribut, petang tadi.

Ketua Balai Bomba dan Penyelamat Gemas, Penolong Penguasa Bomba Mohd Farid Abu Bakar berkata, kejadian hampir setengah jam bermula 5.30 petang itu mengakibatkan bumbung rumah penduduk diterbangkan angin manakala beberapa kenderaan dihempap pokok.

“Tiada kecederaan dilaporkan setakat ini dan hanya empat orang daripada satu keluarga ditempatkan di Kuarters Felda Jelai 1 selepas rumah mereka rosak teruk.

“Ada mangsa yang menumpang di rumah saudara mara untuk sementara waktu dan ada yang tidak berpindah kerana kerosakan dialami tidak teruk selain bimbang penularan COVID-19 sekiranya dipindahkan,” katanya kepada Bernama malam ini.

Beliau berkata, kejadian itu pertama kali berlaku setakat tahun ini dan jumlah kerugian masih dinilai.

Terdahulu, Jabatan Meteorologi Malaysia (MetMalaysia) menerusi akaun Twitter mengeluarkan amaran hujan lebat dan ribut petir yang dijangka berlaku melibatkan beberapa negeri termasuk Negeri Sembilan, Kedah, Perak dan Kelantan sehingga malam. – Bernama


Zamri Ketua Pembangkang DUN Kedah baharu

ALOR SETAR, 20 Syaaban 1444H, Isnin – Ahli Dewan Undangan Negeri (ADUN) Suka Menanti, Datuk Zamri Yusuf dipilih sebagai Ketua Pembangkang Dewan Undangan Negeri (DUN) Kedah baharu berkuat kuasa 1 Februari lepas bagi menggantikan Datuk Johari Abdul yang mengosongkan kerusi DUN Gurun Disember lepas.

Pelantikan wakil rakyat daripada PKR itu diumum Speaker DUN Kedah, Datuk Juhari Bulat sebelum sesi pertanyaan lisan pada Persidangan DUN Kedah di Wisma Darul Aman di sini hari ini.

Ketika mengumumkan perkara itu, Juhari turut memaklumkan bahawa kerusi DUN Gurun akan kekal kosong sehingga habis penggal ini.

Pada 18 Disember lepas, Johari mengumumkan keputusan mengosongkan kerusi DUN Gurun berkuat kuasa serta-merta dan memberitahu telah mengutuskan sepucuk surat kepada Speaker DUN Kedah dan surat itu sah diterima bertarikh 13 Disember 2022.

Dalam pada itu, Juhari juga mengumumkan bahawa bekas Pengerusi Parti Amanah Negara (Amanah) Kedah yang juga ADUN Alor Mengkudu, Datuk Phahrolrazi Mohd Zawawi yang sebelum ini dipecat partinya kini menjadi ADUN Pakatan Harapan (PH) iaitu ahli PKR. – Bernama


Gelombang hijau kurang serlah di Johor

Oleh Ainul Illia Meor Suzurudin

BANGI, 20 Safar 1445H, Rabu – Legasi kecemerlangan khidmat Allahyarham Datuk Seri Salahuddin Ayub di Parlimen Pulai dan Dewan Undangan Negeri (DUN) Simpang Jeram dilihat sukar ditandingi calon parti lain yang bakal bersaing pada Pilihan Raya Kecil (PRK), Sabtu ini.

Berdasarkan keputusan Pilihan Raya Umum ke-15 (PRU15), undi yang diperolehi Pakatan Harapan (PH) sangat memberangsangkan kerana majoriti yang diperolehi begitu besar.

Ketika itu, PH memperoleh majoriti 33,000 undi di Parlimen Pulai dan majoriti 2,600 undi di DUN Simpang Jeram.

Bagi PRK kali ini, penganalisis politik, Shahbudin Embun berpandangan, demografi pengundi di Parlimen Pulai dan DUN Simpang Jeram juga dilihat memihak kepada PH-Amanah.

“Komposisi pengundi mengikut kaum di kawasan tersebut adalah 44.17 peratus Melayu, 40.47 peratus Cina dan 12.30 peratus dari kaum India.

“Pengundi bukan Melayu hampir pasti tidak akan mengundi Perikatan Nasional (PN),” katanya kepada Ismaweb.net.

Pada masa sama, beliau berkata, peruntukan RM500 juta yang diumumkan Perdana Menteri, Datuk Seri Anwar Ibrahim untuk menaik taraf Hospital Sultanah Aminah (HSA) termasuk pembinaan blok baharu dan parkir bertingkat akan memanfaatkan penduduk kawasan Pulai.

“Peruntukan ini telah dimohon oleh kerajaan negeri pada tahun lepas dan sudah dibincangkan dalam mesyuarat Kabinet.

“Ini buktinya kerajaan negeri dan Pusat haruslah selari bagi memudahkan urusan peruntukan,” katanya lagi.

Justeru, beliau melihat ‘angin syurga’ yang ditiupkan PN tidak mampu untuk meyakinkan pengundi Parlimen Pulai dan DUN Simpang Jeram.

“Gelombang hijau yang berlaku di utara tanah air juga telah tersekat di Negeri Sembilan baru baru ini,” katanya.

PRK Parlimen Pulai menyaksikan saingan tiga penjuru antara calon PH, Suhaizan Kayat, calon PN, Zulkifli Jaafar serta Samsudin Mohamad Fauzi yang bertanding sebagai calon Bebas.

Manakala di Simpang Jeram juga berlaku saingan tiga penjuru antara calon PN, Dr Mohd Mazri Yahya, calon PH Nazri Abdul Rahman dan seorang calon Bebas, S Jeganathan.

Untuk rekod DUN Simpang Jeram mempunyai 40,488 pengundi yang terdiri daripada 21,005 Melayu (51.87 peratus), 18,052 (44.58 peratus), 1,027 India (2.53 peratus) dan lain-lain bangsa 404 orang (0.99 peratus).


UMNO disyor tubuhkan kerajaan interim

BANGI, 20 Zulhijjah 1442H, Jumaat – Penjelasan Perdana Menteri, Tan Sri Muhyiddin Yassin semalam berkenaan tindakan membatalkan Ordinan Darurat tidak menjernihkan keadaan, malah akan menjadikan ia semakin meruncing.

Naib Presiden UMNO, Datuk Seri Mohamed Khaled Nordin berkata, partinya tidak akan dan tidak wajar terheret dalam konflik ini.

Beliau berkata, iltizam UMNO sedari awal penubuhannya, adalah antara lain mempertahankan institusi raja.

“Apa jua tindakan yang tidak selari dengan iltizam tersebut adalah bertentangan dengan nilai, pendirian dan perjuangan UMNO,” katanya dalam kenyataan, hari ini.

Justeru, katanya, jalan keluar daripada semua ini adalah untuk UMNO mengusahakan penubuhan kerajaan interim.

Ia termasuk meninggalkan Perikatan Nasional yang dilihatnya sebagai pilihan lebih baik dan strategik daripada membelakangkan kepentingan nasional dalam saat krisis ini.

“UMNO mesti menyelamatkan Malaysia dengan mengusahakan penubuhan kerajaan interim hanya dengan tiga mandat sahaja iaitu menguruskan ekonomi negara, menguruskan krisis kesihatan dan mentadbir negara demi menyediakan ia untuk Pilihan Raya Umum (PRU) ke-15.

“Kerajaan interim ini terhenti bila PRU diadakan,” katanya.

Pada masa sama, Khaled memberi jaminan bahawa Parlimen perlu terus bersidang, kebebasan media dan media sosial dijamin, setiap keputusan dan perbelanjaan kerajaan dibentangkan di Parlimen demi kepentingan semak dan imbang serta fungsi Perlembagaan mesti dipulihkan sepenuhnya.

“Saat UMNO terbelenggu dengan nafsu demi kuasa dan kedudukan dalam Kerajaan PN telah berakhir.

“Wakil rakyat UMNO mesti memilih. Bersama raja dan rakyat atau bersama dengan Perdana Menteri dan Perikatan Nasional,” katanya.


Islamofobia: Masjid di Jerman pula dibakar

BERLIN, 20 Syawal 1444H, Khamis – Polis di Jerman menjalankan siasatan ke atas cubaan serangan membakar sebuah masjid di bandar timur Dresden pada malam Selasa.

Suspek, seorang lelaki berusia 34 tahun, yang menumpahkan cecair mudah terbakar di dalam Masjid Fatih – cuba membakar tempat ibadah tersebut, melarikan diri dari tempat kejadian namun kemudian ditahan di rumahnya.

Pengerusi yayasan masjid, Ramazan Yildirim, berkata, ini percubaan kedua suspek membakar tempat ibadah umat Islam dalam tempoh sebulan.

Kesatuan Turki-Islam untuk Hal Ehwal Agama (DITIB) meminta pihak berkuasa Jerman mengambil langkah segera bagi melindungi masyarakat Islam di negara tersebut.

“Kami amat sedih dan bimbang dengan serangan seumpama itu yang menyasarkan masjid.

“Kami menjangkakan pihak berkuasa mengambil semua langkah yang perlu dan berharap serangan sedemikian akan berakhir,” kata Emre Simsek, ahli lembaga penasihat DITIB, dalam satu kenyataan.

Jerman telah menyaksikan isu Islamofobia yang semakin meningkat dalam beberapa tahun kebelakangan ini, didorong oleh propaganda kumpulan sayap kanan, yang mengeksploitasi krisis pelarian dan cuba mencetuskan ketakutan terhadap pendatang.

Polis Jerman mendaftarkan sekurang-kurangnya 610 jenayah kebencian Islamofobia tahun lepas di seluruh negara.

Kira-kira 62 masjid diserang antara Januari dan Disember tahun lalu, dengan sekurang-kurangnya 39 orang cedera kerana keganasan anti-Muslim.

Angka itu juga termasuk berpuluh-puluh jenayah kebencian terhadap umat Islam, kes ugutan, vandalisme dan kerosakan harta benda.

Negara dengan lebih 84 juta penduduk, Jerman mempunyai penduduk Islam kedua terbesar di Eropah Barat dengan jumlah menghampiri 5 juta umat Islam. -Agensi


1,061 serangan anti-muslim di Austria sepanjang 2021

VIENNA, 3 Zulkaedah 1443H, Jumaat – Austria menyaksikan 1,061 insiden perkauman anti-muslim dan Islamofobia sepanjang tahun lepas, menurut Laporan Perkauman Anti-Muslim 2021.

Laporan yang dikeluarkan Pusat Dokumentasi dan Kaunseling Austria Untuk Umat Islam itu berkata, majoriti serangan berlaku pada platform digital kerana lebih banyak interaksi sosial di internet disebabkan oleh sekatan COVID-19.

Laporan itu mengatakan bahawa 69 peratus daripada mereka yang terdedah kepada perkauman anti-muslim, serangan lisan dan fizikal adalah wanita, manakala 26 peratus lagi lelaki.

Walaupun 65.4 peratus serangan terhadap umat Islam dilakukan di platform dalam talian, 34.6 peratus daripadanya berlaku dalam pelbagai bidang kehidupan sosial.

Laporan itu juga mengatakan bahawa 77 peratus daripada serangan perkauman dilakukan oleh lelaki dan 22 peratus pula perempuan.

Katanya, ucapan kebencian dan hasutan terhadap orang Islam menyumbang kepada 78.5 peratus jumlah kejadian.

Walaupun penghinaan adalah 9.1 peratus daripada kes perkauman anti-muslim yang dilaporkan, terdapat 2.4 peratus daripadanya juga adalah berbentuk kerosakan fizikal terhadap harta benda milik orang Islam.

Sementara itu, sebanyak empat peratus daripada kes yang dilaporkan adalah amalan diskriminasi dan tingkah laku perkauman terhadap orang Islam dalam pelbagai bidang kehidupan sosial.

Insiden lain turut dilaporkan termasuklah layanan buruk oleh anggota polis, ancaman, keganasan psikologi dan gangguan fizikal yang mewakili 6.2 peratus daripada jumlah kes. – Agensi


EU gesa Israel henti aktiviti perobohan di Baitulmaqdis Timur

BAITULMAQDIS, 18 Jamadilakhir 1443H, Jumaat – Kesatuan Eropah (EU) menggesa pengganas Israel untuk menghentikan aktiviti perobohan di Baitulmaqdis Timur, dan menyifatkan pengusiran penduduk Palestin di wilayah itu sebagai bercanggah undang-undang antarabangsa.

EU mendesak Israel supaya tidak meneruskan rancangannya untuk membina 1,450 unit perumahan antara Har Homa dan Givat Hamatos, menurut jurucakap EU, Peter Stano dalam satu kenyataan.

“Perluasan penjajahan, perobohan dan pengusiran adalah haram di bawah undang-undang antarabangsa,” katanya.

Stano menyifatkan peningkatan aktiviti perobohan dan pengusiran di Tebing Barat sebagai ‘trend membimbangkan’, selain menegaskan kemungkinan perbuatan berterusan ke atas penduduk Palestin di wilayah itu boleh mencetuskan ketegangan.

“Pelan pembinaan Israel akan menjejaskan kemungkinan Baitulmaqdis berfungsi sebagai ibu negara pada masa akan datang, maka semua aktiviti penempatan perlu dihentikan,” katanya.

Pada Rabu, pihak berkuasa Israel merobohkan rumah keluarga Saliyeh selepas mengusir mereka secara paksa di kawasan kejiranan Sheikh Jarrah di Baitulmaqdis Timur.

Keluarga itu berkata, mereka telah tinggal di rumah berkenaan sejak 1948, selepas diusir dari kejiranan Ein Karen di Baitulmaqdis Barat.

Tebing Barat termasuk Baitulmaqdis Timur dilihat sebagai wilayah yang dijajah di bawah undang-undang antarabangsa, sekali gus menjadikan penempatan Yahudi di sana tidak sah. – Agensi


Akademi al-Quran mula ambil pelajar Januari depan

ISKANDAR PUTERI,19 Rabiulakhir 1443H, Rabu – Akademi Al-Quran yang dibangunkan di Kota Iskandar, dengan peruntukan RM300,000, akan memulakan pengambilan pelajar bermula Januari depan.

Pengerusi Jawatankuasa Hal Ehwal Agama Islam Johor Tosrin Jarvanthi berkata, akademi itu akan dibuka kepada pelajar berusia 12 tahun dan akan dipilih berdasarkan kriteria-kriteria tertentu oleh sebuah jawatankuasa khas.

Beliau berkata, akademi tersebut diwujudkan bagi memberi penekanan khusus kepada pemahaman dan membaca al-Quran dengan lebih baik menerusi tenaga pengajar yang terdiri daripada guru terlatih termasuk pemenang qari dan qariah peringkat kebangsaan dan antarabangsa daripada Johor, selari dengan hasrat kerajaan negeri melahirkan generasi pelapis celik Al-Quran.

“Buat masa ini, kita anggarkan 40 pelajar sahaja untuk permulaan. Tiada sebarang yuran dikenakan kepada pelajar. Tempoh pengajian adalah antara setahun hingga tiga tahun,” katanya kepada pemberita di luar Persidangan Dewan Undangan Negeri (DUN) Johor ke-14, hari ini.

Tosrin yang juga Ahli Dewan Undangan Negeri (ADUN) Bukit Permai berkata, dengan adanya akademi Al-Quran, akan ada lebih ramai generasi muda mendalami kitab suci itu sekali gus boleh mewakili negeri pada Tilawah al-Quran akan datang.

Dalam pada itu, Tosrin memaklumkan Johor dipilih menjadi tuan rumah Tilawah al-Quran dan Hafazan peringkat kebangsaan pada Jun tahun hadapan.

“Setakat ini, kita masih menunggu perkenan Sultan Johor Sultan Ibrahim Sultan Iskandar berhubung lokasi tilawah akan diadakan,” katanya.

Sementara itu, beliau berkata, kerajaan negeri akan membentangkan cadangan prosedur operasi standard (SOP) baharu bagi membolehkan solat jemaah di masjid dan surau negeri ini dilakukan tanpa penjarakan fizikal terutama selepas Johor memasuki Fasa Empat Pelan Pemulihan Negara.

Tosrin berkata, beliau akan mempengerusikan mesyuarat bersama Jawatankuasa Dakwah Negeri Johor dan Bahagian Pengurusan Masjid dan Surau Negeri Johor minggu depan bagi melengkapkan kertas cadangan itu, sebelum dipersembahkan kepada Sultan Ibrahim bagi mendapatkan perkenan.

“Dua cadangan akan dimasukkan dalam kertas cadangan itu iaitu pertama, solat jemaah dengan kapasiti penuh masjid/surau tanpa penjarakan fizikal dan cadangan kedua, solat jemaah dengan kapasiti penuh dengan penjarakan fizikal, mungkin lebih dekat dari penjarakan sekarang.

“Bagaimanapun, ia tertakluk kepada status COVID-19 terkini serta nasihat daripada Majlis Keselamatan Negara (MKN) dan Kementerian Kesihatan (KKM) sebelum kedua cadangan itu dipersembahkan kepada Tuanku (Sultan Ibrahim),” katanya sambil menambah tatacara SOP baharu solat berjemaah itu diharapkan dapat diguna pakai menjelang awal Januari depan. – Bernama


26 ADUN tandatangan SD sokong Saarani jadi MB Perak

IPOH, 21 Rabiulakhir 1442H, Isnin – Sebanyak 26 Ahli Dewan Undangan Negeri (ADUN) telah menandatangani akuan bersumpah (SD) yang menyokong ADUN Kota Tampan, Datuk Saarani Mohamad sebagai calon jawatan Menteri Besar Perak.

The Star melaporkan, seorang sumber daripada UMNO mengesahkan perkara itu ketika ditanya kesahihan bilangan pihak yang menyokong Ketua UMNO Perak tersebut.

Semua 25 ADUN UMNO telah menandatangani SD, dan dijangka seorang lagi ADUN yang turut menandatangani SD itu mungkin berasal daripada Parti Bersatu Pribumi Malaysia (Bersatu).

Selain Saarani, antara nama lain yang dikaitkan dengan jawatan nombor satu kerajaan negeri Perak itu adalah bekas Menteri Besar, Datuk Seri Dr Zambry Abdul Kadir (BN-Pangkor) dan Datuk Shahrul Zaman Yahya (BN-Rungkup).

Jumaat lalu, Ahmad Faizal yang juga Timbalan Presiden Bersatu disahkan hilang sokongan majoriti selepas usul undi percaya yang dibuat ke atasnya tidak mendapat sokongan majoriti ADUN Perak.

Usul undi percaya yang dibawa oleh Datuk Abd Manaf Hashim (BN-Pengkalan Baharu) ke dalam Sidang Dewan Undangan Negeri (DUN) Perak hanya mendapat 10 undi sokongan.

Manakala 48 undi lagi menolak sementara satu undi rosak menerusi undi belah bahagi.


Jordan kecam Kosovo, Serbia pindah kedutaan ke Baitulmaqdis

AMMAN, 20 Muharram 1442H, Selasa – Kementerian Luar dan Ekspatriat Jordan pada Isnin membantah keputusan Kosovo dan Serbia untuk memindahkan kedutaan ke Baitulmaqdis, menyifatkan ia sebagai “pelanggaran yang jelas” terhadap undang-undang antarabangsa.

Jurucakap Kementerian Daifallah Fayez berkata keputusan itu jelas mencabuli resolusi Majlis Keselamatan Pertubuhan Bangsa-Bangsa Bersatu, lapor agensi berita Jordan (Petra).

Beliau berkata resolusi itu jelas menyatakan Baitulmaqdis Timur adalah wilayah yang diduduki menyaksikan undang-undang antarabangsa diguna pakai.

Pada masa sama Fayez memuji kedudukan Kesatuan Eropah (EU) yang jelas membantah memindahkan kedutaan dan misi diplomatik ke Baitulmaqdis. – Bernama


KPN yakin mampu tangani isu kartel dalam kalangan polis

“Saya akan sampaikan kepada Menteri Dalam Negeri Datuk Seri Hamzah Zainuddin mengenai perkara ini, tidak perlu (laporan) tapi terpulang kepada Menteri sama ada perkara itu untuk diangkat kepada SPP atau tidak. Ada yang menyuruh untuk dibuat Suruhanjaya Siasatan Diraja (RCI), sebenarnya saya tegaskan ia masih dalam kawalan,” katanya pada sidang media di Ibu Pejabat Polis Kontinjen Selangor di sini, hari ini.

Abdul Hamid berkata, beliau meminta maaf secara terbuka kepada Hamzah kerana tidak memaklumkan perkara itu kepada beliau, kerana menganggap itu adalah isu dalaman yang dapat ditangani.

“Saya minta maaf  secara terbuka kepada Menteri, beliau tidak tahu dan saya anggap ini perkara dalaman, dan saya sebagai KPN bertanggungjawab kongsikan cerita ini dengan orang ramai,” katanya.

Menjelaskan kegiatan kartel dalaman polis itu, beliau berkata, beliau mahu menghentikan budaya mengugut orang awam yang ingin tampil memberi maklumat dan budaya rasuah, dalam kalangan polis.

“Saya tidak mahu uniform biru ini digunakan untuk mengugut orang, kalau di Amerika Syarikat ia dipanggil ‘Blue Code of Silence’, maknanya kalau polis sesama polis lakukan kesalahan, tutup masuk bawah karpet dan jangan dihebahkan nanti kita akan hilang taring kita, saya tidak mahu itu semua.

“Kepada mereka yang mengkritik tindakan saya mendedahkan perkara ini, saya minta mereka sedarlah dan muhasabah diri masing-masing. Khususnya kepada mereka yang telah bersara, yang masih ingin menggunakan kedudukan dan kuasa sebagai pegawai tinggi dulu, nak meminta itu dan ini daripada para pegawai saya, apabila tidak dilayan kecewa dan mula cari salah sana sini.

“Saya ingin beritahu kepada kumpulan ini bahawa Polis Diraja Malaysia (PDRM) ini bukan saya punya, tapi kepunyaan negara, saya sebagai KPN mesti menyakinkan kerajaan yang saya akan memimpin PDRM ini ke arah jalan yang betul.

“Saya akan perbetulkan budaya yang tidak baik ini, dan saya minta pegawai saya hentikan rantaian budaya yang mengambil duit dari bawah bawa ke atas untuk saya, sampai pegawai bawah pun takut nak ambil tindakan kerana, IGP nak. Ini berlaku dulu,” katanya.

Katanya, beliau telah memberi perakuan kepada Hamzah bahawa, akan membawa perkara tersebut ketika perbincangan dengan Menteri itu tidak lama lagi, dan yakin kegiatan yang dilakukan oleh pegawai-pegawai yang tidak bertanggungjawab ini, dapat beliau tangani tanpa perlu dibawa ke atas.

Hamzah sebelum ini meminta Abdul Hamid untuk melaporkan kepada SPP berhubung dakwaannya mengenai kartel dalam PDRM, dan gerakan dalaman pegawai muda PDRM yang mahu menjatuhkan beliau. -Bernama


Pengundi Padang Serai, Tioman beri isyarat tak restu penipuan PH-BN

BANGI, 13 Jamadilawal 1444H, Khamis – Tan Sri Muhyiddin Yssin yakin keputusan pilihan raya kerusi DUN Tioman serta Parlimen Padang Serai menunjukkan rakyat tidak teruja dengan gabungan Pakatan Harapan (PH) dan Barisan Nasional (BN).

Keputusan semalam menurutnya, majoriti BN merosot hampir separuh di DUN Tioman dan majoriti PN di Parlimen Padang Serai dua kali ganda yang dimenangi oleh PH dalam PRU 14.

“Ini bukti rakyat tidak mempercayai gabungan PH dan BN. Mereka tidak yakin dengan kemampuan kerajaan campuran yang diterajui oleh PH ini untuk mentadbir negara.

“Kecewa dengan penipuan pemimpin PH dan BN semasa kempen PRU15, ramai penyokong kedua-kedua parti ini telah beralih arah menyokong PN.

“Bagi saya, penipuan PH dan BN dalam PRU15 adalah ‘the biggest electoral fraud ever’ dan hari ini (semalam) pengundi di Padang Serai dan Tioman telah memberi isyarat jelas mereka tidak merestui tindakan kedua-dua parti ini,” katanya dalam kenyataan di Facebook beliau, hari ini.

Sambil mengucapkan rasa syukur, Pengerusi PN itu yakin kemenangan besar PN di Parlimen Padang Serai dan kekalahan tipis di DUN Tioman merupakan petanda positif sokongan padu rakyat kepada gabungan itu.

Ini kerana kedua-kedua kerusi itu masing-masing dimenangi oleh PH dan BN dalam PRU14.

“Saya ingin mengucapkan tahniah kepada Cikgu Azman Nasrudin atas kemenangan cemerlang beliau di Padang Serai. Kepada calon PN di Tioman, Nor Idayu Hashim, teruskan perjuangan anda bersama PN. Kita berada di landasan yang benar.

“Saya juga ingin mengucapkan setinggi-tinggi penghargaan dan terima kasih kepada seluruh jentera pilihan raya PN di Padang Serai dan Tioman atas komitmen dan kerja keras anda semua sepanjang tempoh berkempen,” katanya.

Kerusi terakhir di DUN Pahang menjadi milik BN apabila calonnya, Datuk Seri Mohd Johari Hussain, diumumkan sebagai pemenang PRU15 bagi DUN Tioman semalam.

Mohd Johari, yang merupakan penyandang kerusi itu, menang dengan majoriti tipis 573 undi selepas memperoleh 8,080 undi menewaskan calon Perikatan Nasional (PN) Nor Idayu Hashim yang mendapat 7,507 undi.

Pada masa sama, PN merampas kerusi Parlimen Padang Serai daripada PH selepas calonnya, Datuk Azman Nasrudin menang dengan majoriti 16,260 undi mengalahkan saingan terdekat, Dr Mohamad Sofee Razak.


Doula tak boleh beri nasihat perubatan: Menteri Kesihatan

KUALA LUMPUR, 8 Rabiulakhir 1442H, Selasa – Doula atau peneman ketika hamil dilarang memberi nasihat perubatan atau nasihat berkaitan ‘pro-natural birthing atau ‘gentle birthing.

Menteri Kesihatan, Datuk Seri Dr Adham Baba berkata, doula juga perlu melalui latihan serta mempunyai garis panduan serta polisi yang perlu dipatuhi.

Beliau berkata, tugas mereka hanya terbatas kepada memberi sokongan kepada wanita hamil sewaktu bersalin dan berpantang dari aspek mental, fizikal serta emosi sahaja.

“Pada masa ini, doula adalah tidak berdaftar dengan mana-mana pertubuhan, manakala latihan serta perkhidmatan yang mereka berikan juga tidak jelas.

“Kumpulan doula atau bidan tanpa pengiktirafan bukan jururawat kebidanan kerana mereka tidak berdaftar mengikut Akta Bidan 1966 [Akta 436].

“Subseksyen 14(1) akta itu memperuntukkan mana-mana individu yang mengamalkan amalan perbidanan tanpa pendaftaran mengikut akta itu adalah melakukan kesalahan yang boleh dikenakan denda RM 2000.00 atau penjara tidak lebih satu tahun atau kedua-duanya jika sabit kesalahan,” katanya seperti dilapor Harian Metro.

Beliau menjawab soalan Dr Kelvin Yii Lee Wuen (Dap- Bandar Kuching) yang meminta kementerian menyatakan pelan untuk membenarkan trend kelahiran menggunakan khidmat doula di Malaysia bagi memastikan tiada peningkatan kadar kelahiran tidak selamat dan kematian ibu atau anak yang dapat dielakkan.

Mengulas lanjut, Dr Adham berakta, kementeriannya mengambil inisiatif untuk meningkatkan kelahiran selamat termasuk mengedarkan Surat Pekeliling Ketua Pengarah Kesihatan Malaysia bertajuk “Langkah-Langkah Bagi Mempertingkatkan Usaha Untuk Mengurangkan Kelahiran Tidak Selamat” pada 13 Mac 2014.

Bagi kes berisiko rendah yang memilih untuk bersalin di rumah, katanya, semua anggota terbabit diarah untuk mengendalikan ibu mengikut Garis Panduan Pengurusan Ibu Hamil Yang Memilih Untuk Bersalin Di Rumah dan Garis Panduan Senarai Semak Mengikut Sistem Kod Warna Penjagaan Kesihatan Ibu dan Bayi, KKM.

Beliau berkata, kehadiran anggota kesihatan yang terlatih adalah diperlukan untuk kelahiran di rumah supaya dapat segera bertindak memberi bantuan kecemasan jika terdapat sebarang komplikasi yang mungkin timbul terhadap bayi dan ibu semasa atau selepas bersalin.

“Sejak 2012, komponen ‘mother friendly care’ (MFC) dimasukkan dalam Inisiatif Hospital Rakan Bayi (Baby-Friendly Hospital Initiative), iaitu terdapat elemen menggalakkan ibu untuk mempunyai teman yang boleh bersama sepanjang proses kelahiran untuk memberi sokongan emosi dan fizikal sewaktu melahirkan,” katanya.


ISMA Gombak ziarah keluarga mangsa pemandu mabuk

BANGI, 10 Safar 1442H, Isnin – Ikatan Muslimin Malaysia (ISMA) cawangan Gombak menziarahi keluarga pelajar Tingkatan Lima, yang maut selepas motosikal ditunggangnya terbabit kemalangan dengan sebuah kereta dipandu seorang pemandu mabuk, di Jalan Raja Laut.

Mangsa, Muhammad Hazeq Hakimi Romli, 17 meninggal dunia di lokasi kerana kecederaan parah di kepala.

Ketua Jabatan Siasatan dan Penguatkuasaan Trafik (JSPT) Kuala Lumpur Asisten Komisioner, Zulkefly Yahya berkata, pihaknya mendapati kandungan alkohol dalam darah pemandu kereta itu melebihi had yang dibenarkan.

Dalam kejadian jam 3 pagi itu, pemandu kereta berusia 36 tahun telah mengubah laluan secara melintang untuk masuk ke Lorong Tiong Nam, pada masa sama penunggang motosikal berkenaan dari arah Jalan Raja Laut gagal mengelak dan melanggar pintu depan kiri kereta jenis Perodua Myvi itu.

Susulan peningkatan kes kemalangan maut disebabkan pemandu mabuk, ISMA cawangan Gombak giat menjayakan ‘Kempen Komuniti Bebas Arak’ di daerah itu.

Kempen yang dilancarkan 3 Ogos lalu membabitkan kerjasama dengan pihak berkuasa dan persatuan-persatuan setempat.

“Saban hari berlaku kemalangan dan kehilangan nyawa melibatkan pemandu mabuk. Selangor antara negeri tertinggi yang mencatatkan kes pemandu mabuk. Kami sedang menjayakan ‘Komuniti Kita Bebas Arak’ di daerah Gombak dengan kerjasama pihak berkuasa dan persatuan-persatuan setempat.

“Secara umumnya gerakan ini bertujuan untuk membantah penjualan arak di premis perniagaan dalam kawasan masyarakat setempat yang majoritinya orang Islam mengikut lunas undang-undang dan peraturan,” katanya dalam satu kenyataan.

Sebelum ini, ISMA cawangan Gombak telah menghantar memo ‘Kempen Komuniti Kita Bebas Arak’ kepada 10 premis kedai serbaneka KK Mart dan 7-Eleven di kawasan itu.


Malaria: 619,000 kematian direkod pada 2021

GENEVA, 4 Syawal 1444H, Selasa – Meskipun ia adalah penyakit yang boleh dicegah dan dirawat, malaria membunuh 619,000 orang pada 2021, menurut Pertubuhan Kesihatan Sedunia (WHO).

Laporan Malaria Dunia terkini yang dikeluarkan WHO mendapati, terdapat 247 juta kes malaria direkodkan pada tahun 2021 berbanding 245 juta pada tahun sebelumnya.

Bagaimanapun, anggaran jumlah kematian malaria menurun kepada 619,000 pada tahun berkenaan berbanding 625,000 pada tahun 2020.

Sepanjang dua tahun kemuncak wabak itu, gangguan berkaitan COVID-19 membawa kepada kira-kira 13 juta lagi kes dan 63,000 lagi kematian akibat malaria.

Laporan itu berkata, rantau Afrika terus menyumbang kepada kes malaria tertinggi di peringkat global dengan 95 peratus kes direkod dan 96 peratus kematian dilaporkan pada tahun 2021.

Kanak-kanak di bawah lima tahun pula menyumbang kira-kira 80 peratus daripada semua kematian malaria di rantau ini.

Menurut laporan, empat negara Afrika menyumbang lebih separuh daripada semua kematian akibat malaria di seluruh dunia, dengan Nigeria (31.3 peratus), Republik Demokratik Congo (12.6 peratus), Republik Bersatu Tanzania (4.1 peratus) dan Niger (3.9 peratus). –  Agensi


Waspada simptom awal masalah kesihatan mental ketika ‘lockdown’

Oleh Athirah Huda Zalhe

BANGI, 19 Syawal 1442H, Isnin – Setiap individu perlu sedar simptom dan tanda awal tekanan emosi bagi mencegah kepada masalah kesihatan mental yang lebih serius, khususnya sepanjang fasa penguatkuasaan sekatan penuh di seluruh negara bagi tempoh 14 hari.

Bantuan segera diperlukan jika seseorang individu mulai berasa kemurungan, keresahan melampau, fikiran berputus asa, keinginan mencederakan atau bunuh diri dan gangguan kepada rutin harian seperti tidur serta hilang selera makan.

Pakar Psikiatri Universiti Islam Antarabangsa Malaysia (UIAM), Dr Rozanizam Zakaria berkata, pelaksanaan sekatan penuh (total lockdown) mulai esok mungkin mendorong kepada peningkatan kadar isu tekanan mental dalam kalangan masyarakat.

Beliau berkata, isu tekanan mental bukan hanya membabitkan individu yang terkesan secara langsung akibat pandemik COVID-19 dan pelaksanaan sekatan, bahkan juga bagi mereka yang sebaliknya.

“Pandemik ini tidak hanya memberi kesan kepada pesakit dan ahli keluarga mereka, tetapi juga masyarakat yang terjejas secara tidak langsung khususnya dalam aspek ekonomi, kewangan, kerjaya dan sosial.

“Bahkan, faktor isolasi dan terputusnya sokongan sosial akibat ‘lockdown’ juga menjadi punca asas yang menyumbang kepada peningkatan masalah kesihatan mental,” katanya kepada Ismaweb.net, hari ini.

Atas sebab itu, Dr Rozanizam berkata, semua pihak di pelbagai peringkat mesti memainkan peranan mereka, sama ada individu, keluarga, masyarakat dan kerajaan.

Beliau berkata, di fasa ini kerajaan perlu memperkasakan bantuan kepada rakyat yang terkesan seperti hilang punca pendapatan, kerana ia antara faktor utama kepada tekanan mental.

“Bantuan praktikal kerajaan sama ada dalam bentuk kewangan atau kerja sebenarnya boleh mencegah rakyat Malaysia daripada terus terkesan.

“Pada masa sama, perkasakan juga sistem atau akses rakyat mendapatkan bantuan kesihatan mental,” katanya.

Katanya, negara perlu beralih kepada bantuan intervensi kesihatan mental secara atas talian (digital mental health), ekoran kekangan untuk keluar mendapatkan bantuan.

Justeru, Dr Rozanizam berkata, kerajaan mesti memperkasakan sistem sokongan secara atas talian dan tele-kaunseling.

“Selain itu, bantuan dari sudut akses meningkatkan bentuk sokongan yang boleh diberikan pada mereka yang terkesan, contohnya di pusat kuarantin.

“Mereka akan dibantu secara langsung oleh team kesihatan mental dan psikososial supaya setiap mereka diberi peluang untuk dibantu dari segi kaunseling, sokongan sosial dan emosi,” katanya.


KKM jamin bantu hantar doktor, jururawat ke Johor

JOHOR BAHRU, 12 Zulkaedah 1444H, Khamis – Kementerian Kesihatan (KKM) memberi jaminan akan membantu dalam menyelesaikan isu kekurangan kakitangan kesihatan di Johor dengan menghantar doktor dan jururawat ke dua hospital utama di negeri itu.

Pengerusi Jawatankuasa Kesihatan dan Perpaduan negeri, Ling Tian Soon berkata perkara itu dimaklumkan oleh pihak pengurusan KKM yang turun padang melawat Hospital Sultanah Aminah (HSA) dan Hospital Sultan Ismail (HSI) di sini, semalam.

Beliau berkata Johor ketika ini mengalami isu kekurangan kira-kira 2,800 kakitangan kesihatan khususnya doktor dan jururawat, yang antaranya turut menyebabkan dua wad di HSI tidak dapat beroperasi.

“Perbincangan dengan KMM semalam adalah sangat positif, mereka akan cuba bantu Johor khususnya kedua-dua hospital utama (HSA dan HSI) untuk tambah staf kesihatan dari segi doktor dan jururawat.

“Masalah kekurangan itu turut menyebabkan dua wad di HSI tidak dapat beroperasi. Justeru, pihak KKM beri jaminan kepada Johor, mereka akan bantu untuk hantar doktor dan jururawat secukupnya, bagi memastikan keutamaan dua wad itu dapat beroperasi,” katanya pada sidang media selepas menghadiri Majlis Sambutan Hari Jururawat Antarabangsa Peringkat Negeri Johor 2023 di Pusat Konvensyen Antarabangsa Persada Johor di sini hari ini.

Majlis tersebut dirasmikan Menteri Besar Johor Datuk Onn Hafiz Ghazi.

Ling berkata demikian ketika mengulas mengenai Jabatan Kesihatan Negeri Johor (JKNJ) menghadapi isu kekurangan kakitangan kesihatan khususnya doktor dan jururawat.

Sementara itu, Onn Hafiz berkata kerajaan negeri komited dalam menyelesaikan masalah yang dihadapi di hospital-hospital awam di seluruh Johor bagi menjamin kesejahteraan dan kesihatan rakyat di negeri itu.

Beliau berkata isu tersebut, merupakan antara isu legasi yang mahu diselesaikannya selain masalah kesesakan di pintu sempadan negara dan kerosakan jalan.

Semalam, Onn Hafiz menerusi hantaran di laman Facebook beliau menyeru kerajaan Persekutuan untuk membantu menyelesaikan isu kekurangan kakitangan kesihatan di Johor pada kadar segera.

Terdahulu Onn Hafiz sempena Sambutan Hari Jururawat Antarabangsa Peringkat Negeri Johor 2023, turut mengumumkan peruntukan berjumlah RM200,000 untuk dimanfaatkan seramai lebih 8,000 jururawat di negeri itu. -Bernama


Hujan sangat lebat berterusan di Pahang, Johor hingga esok

KUALA LUMPUR, 11 Syaaban 1444H, Sabtu – Hujan sangat lebat berterusan tahap bahaya diramal melanda Pahang dan Johor sehingga esok.

Menurut amaran Jabatan Meteorologi Malaysia (MetMalaysia) yang dikeluarkan pada 8.55 pagi ini kawasan terlibat di Pahang ialah Rompin manakala di Johor membabitkan Segamat, Kluang serta Mersing.

Selain itu, hujan berterusan tahap buruk juga diramalkan berlaku hingga esok di Pekan, Pahang dan beberapa kawasan di Johor meliputi Tangkak, Muar, Batu Pahat, Pontian, Kulai, Kota Tinggi dan Johor Bahru.

Hujan berterusan tahap waspada pula diramalkan berlaku hingga esok di tiga negeri melibatkan Pahang (Maran, Kuantan dan Bera), Negeri Sembilan (Jempol dan Tampin) serta Melaka.

Sementara itu, amaran waspada juga dijangka di beberapa daerah di Sarawak iaitu Kuching, Serian, Samarahan, Sri Aman, Betong, Sarikei, Sibu (Sibu dan Kanowit) dan Mukah (Tanjung Manis, Daro dan Matu), hari ini. – Bernama


KDN keluar arahan pentadbiran berhubung penggunaan kalimah Allah

PUTRAJAYA, 3 Ramadan 1442H, Khamis – Kementerian Dalam Negeri (KDN) akan mengeluarkan arahan pentadbiran berhubung penggunaan kalimah Allah dalam masa terdekat, kata menterinya Datuk Seri Hamzah Zainudin.

Beliau berkata arahan untuk orang Islam dan bukan Islam itu akan dikeluarkan mengikut undang-undang sedia ada termasuk Akta Mesin Cetak dan Penerbitan 1984.

“Akta sedia ada memberikan kuasa kepada menteri untuk keluarkan sesuatu arahan… ini yang kita akan lakukan dan ia (arahan) adalah berkaitan kalimah Allah.

“Arahan ini perlu dikeluarkan cepat supaya tidak ada masalah timbul kerana orang tetap akan buat penerbitan dan sebab itu kita perlu keluarkan arahan ,” katanya kepada pemberita selepas Program Wacana Meja Bulat bersama Menteri Dalam Negeri di sini, hari ini.

Mahkamah Tinggi Kuala Lumpur pada 10 Mac lepas memutuskan bahawa penganut agama Kristian di seluruh negara boleh menggunakan kalimah Allah dan tiga perkataan Arab iaitu Baitullah, Kaabah dan solat, dalam penerbitan agama mereka untuk tujuan pendidikan.

Susulan itu, Kementerian Dalam Negeri dan Kerajaan Malaysia pada 15 Mac memfailkan rayuan terhadap keputusan Mahkamah Tinggi itu di Pejabat Pendaftar Mahkamah Tinggi.

Hamzah berkata arahan yang akan dikeluarkan itu akan memberikan kefahaman secara jelas kepada semua pihak mengenai penggunaan kalimah Allah.

“Kita perlu lihat penggunaan kalimah Allah itu di mana dan tempat mana… kefahaman mengenainya perlu diberikan, contohnya penggunaan kalimah Allah tidak melanggar (undang-undang) jika ia untuk beri kepastian dan pemahaman,” katanya.

Beliau berkara perbincangan khusus telah diadakan dengan wakil agama Islam dan agama lain mengenai isu penggunaan kalimah Allah itu dan tindakan yang boleh dibuat mengikut undang-undang sedia ada.

“Oleh itu, arahan yang akan dikeluarkan ini akan mengambil kira Perlembagaan dan berkait rapat dengan undang-undang peringkat negeri masing-masing,” katanya. – Bernama


Isteri Nik Muhammad Zawawi meninggal dunia

PASIR PUTEH, 11 Syaaban 1443H, Selasa – Isteri kepada Timbalan Menteri Pertanian dan Industri Makanan II Datuk Dr Nik Muhammad Zawawi Salleh, Wan Sofiza Eliana Wan Yusof meninggal dunia pada pukul 1.05 tengah hari tadi akibat kanser.

Pegawai Khas kepada Nik Muhammad Zawawi, Ahmad Faizudin Mohd Ghawi berkata Wan Sofiza Eliana, 30-an, menghembuskan nafas terakhir di kediamannya di Taman Kosas, Ampang, Selangor.

“Jenazah Allahyarham akan dibawa pulang ke Pulau Gajah, Pengkalan Chepa petang ini untuk dikebumikan di Tanah Perkuburan Melawi, Bachok, pada 10 pagi esok,” katanya ketika dihubungi Bernama, hari ini.

Sementara itu, dalam satu hantaran di Facebooknya, Nik Muhammad Zawawi yang juga Ahli Parlimen Pasir Puteh turut memaklumkan mengenai pemergian isterinya itu.

Semalam, dalam satu hantaran berasingan di laman sosial tersebut, Nik Muhammad Zawawi memohon agar orang ramai mendoakan isterinya yang sedang tenat melawan penyakit kanser. – Bernama


SMS propaganda seperti mekanisme kerajaan komunis

BANGI, 15 Jamadilakhir 1444H, Ahad – Tindakan kerajaan menyebarkan propaganda menerusi sistem pesanan ringkas (SMS) rasmi dilihat sebagai terdesak dan perbuatan yang menyalahi undang-undang.

Ahli Majlis Pimpinan Tertinggi Parti Pribumi Bersatu Malaysia (Bersatu), Dr Muhammad Faiz Na’aman berkata, tindakan kerajaan yang dilihat masih berkempen, biarpun Pilihan Raya Umum Ke-15 (PRU-15) telah berakhir bagi menjustifikasi kewujudan atau keabsahan kerajaan hari ini adalah satu langkah yang tidak sepatutnya dilaksanakan.

Katanya, penyebaran luas propaganda menerusi SMS dengan menyatakan kerajaan hari ini adalah langkah penyelesaian berlandaskan Perlembagaan Persekutuan dan undang-undang seakan mahu rakyat menerima kerajaan sedia ada dengan hati terbuka.

“Ini adalah contoh salah guna kemudahan telekomunikasi kerajaan untuk berpolitik secara halus.

“Propaganda sebegini bagaikan mekanisme kerajaan komunis atau diktator yang mahu mencuci otak rakyat supaya terima naratif pemerintah,” katanya dalam kenyataan.

Mengulas lanjut, Dr Muhammad Faiz berkata, langkah yang diambil itu seumpama mahu menjelas selain meyakinkan rakyat pimpinan sedia ada adalah individu tepat dan tidak perlu diragui.

“Tindakan tersebut seolah-olah kerajaan sedia ada takut dan tidak yakin dengan keupayaan, selain meragui penerimaan masyarakat terhadap kerajaan yang ada hari ini.

“Apakah kerajaan yang ada pada hari ini takut dan tidak yakin dengan penerimaan orang awam serta rakyat Malaysia terhadap mereka hingga perlu hantar SMS sebegini,” katanya.

Beliau berpandangan, SMS rasmi daripada kerajaan sewajarnya digunakan untuk menyampaikan perkara-perkara yang penting kepada orang awam atau hal kecemasan atau sebarang perkhidmatan untuk rakyat.


Kerajaan diminta selesai segera isu serap doktor kontrak

BANGI, 16 Zulkaedah 1442H, Ahad – Kerajaan mesti mengemukakan penyelesaian tuntas terhadap isu membabitkan pegawai perubatan kontrak yang mahu melancarkan protes bermula 1 Julai ini, tegas Timbalan Presiden UMNO, Datuk Seri Mohamad Hasan.

Katanya, ia melibatkan kira-kira 23,000 pegawai perubatan yang tidak diserapkan dalam perkhidmatan perubatan setelah mereka bergraduasi dan melakukan ‘housemanship’ semenjak 2016.

Beliau menegaskan, pelanjutan kontrak mereka sehingga penghujung tahun 2022 bukan penyelesaian yang selari dengan kepentingan jangka masa panjang sektor perubatan negara.

“Pandemik ini membuktikan betapa sistem perubatan kita sangat memerlukan peningkatan dan pembaharuan radikal.

“Kita memerlukan lebih banyak hospital, lebih ramai pakar, pegawai kesihatan dan jururawat terlatih serta peningkatan akses secara menyeluruh kepada kemudahan kesihatan berkualiti walau di mana jua tanpa mengira kemampuan.

“Justeru saya menyeru kerajaan mengemukakan segera formula terbaik untuk menyerapkan pegawai perubatan kontrak ke dalam sistem perkhidmatan kerajaan,” katanya dalam satu kenyataan, hari ini.

Mohamad berkata, beliau maklum bahawa serapan ke jawatan tetap secara lazimnya berlaku apabila terdapat kekosongan.

Namun, katanya, sistem kesihatan negara kini tidak lagi boleh beroperasi dengan kapasiti terdahulu dengan jumlah perjawatan diperuntukkan oleh Jabatan Perkhidmatan Awam (JPA) pada nisbah dan norma pra-pandemik.

“Keadaan gawat waktu ini menuntut KKM merangka dasar dan keperluan guna tenaga yang lebih strategik dan mapan dalam ‘primary care’, kesihatan mental, pembangunan hospital dan prasarana perubatan, ‘preventive health’ dan penyelidikan perubatan.

“Tanpa perlu berkompromi dengan mutu dan standard, pengwujudan jawatan tetap yang lebih banyak dan segera adalah keutamaan nasional.

“Kepada semua pegawai perubatan kontrak, jasa dan keringat anda sangat kami hargai. Kegelisahan, kekecewaan dan masa depan anda semua adalah keutamaan yang akan kami perjuangkan,” katanya.

Terdahulu, sekumpulan pegawai perubatan kontrak dilaporkan akan melakukan protes ‘Hartal Doktor Kontrak’ secara berfasa bermula 1 Julai yang melibatkan penghantaran memorandum, sidang media dan juga mogok pada 26 Julai sekiranya kerajaan tidak menyelesaikan isu mengenai penempatan tetap mereka.

Salah seorang doktor mengatakan bahawa terdapat 23,077 pegawai perubatan kontrak yang direkrut sejak 2016, namun hanya 789 yang telah diserap sebagai kakitangan tetap.

Dari angka tersebut, dia mengatakan sekitar 45 peratus sudah menyokong memorandum mereka dan jumlahnya akan bertambah sebelum dokumen itu didedahkan minggu depan.


Bon Odori: ‘Orang kita pula lebih sudu dari kuah nak sambut’

BANGI, 12 Zulkaedah 1443H, Ahad – Orang ‘kita’ seperti lebih sudu daripada kuah apabila bermati-matian dan terhegeh-hegeh mengamalkan budaya Jepun yang mempunyai aspek syirik, sedangkan banyak budaya lain boleh disambut tanpa masalah.

Pengerusi Pertubuhan-Pertubuhan Pembela Islam (PEMBELA), Haji Aminuddin Yahaya berkata, generasi kini yang terhegeh-hegeh mengangkat perayaan festival Bon Odori sehingga sanggup mengetepikan akidah, bahkan mendesak Jabatan Kemajuan Islam Malaysia (Jakim) ditutup.

Beliau berkata, isu sambutan Bon Odori sudah jelas berkaitan dengan hal akidah dan sememangnya tiada keperluan untuk disambut oleh orang Islam.

Bahkan katanya, mufti dan golongan ilmuan senada dengan saranan Jakim, malah tiada larangan untuk perayaan itu disambut orang bukan Islam.

“Saya tidak faham mengapa ramai pula orang Melayu yang ‘kepanasan’ dengan saranan Jakim itu.

“Ramai yang menggunakan alasan ‘budaya’ untuk menghalalkannya walaupun aspek syirik itu masih diamalkan secara masyhur oleh masyarakat Jepun,” katanya dalam kenyataan, hari ini.

Aminuddin berkata, sepatutnya apabila Jepun sudah tiada, orang Melayu boleh mengangkat budaya bangsa sendiri, namun sebaliknya pula berlaku hari ini.

“Orang kita pula lebih sudu daripada kuahnya. Nenek moyang kita dahulu dipaksa ‘menganuti’ budaya Jepun dengan penuh kekerasan dan dalam masa yang singkat ketika zaman penjajahan Jepun dahulu.

“Malah, Raja-Raja dan Sultan-Sultan pun dikesampingkan begitu sahaja oleh Jepun yang memaksa budaya mereka kepada rakyat-rakyat Tuanku pada ketika itu.

“Apa-apa pun berkadarlah. Ingatlah pada batas-batas agama, apatah lagi bab akidah kerana itu adalah yang paling asas sebagai seorang muslim,” katanya.


PN perlu bergerak jadi gabungan politik lebih inklusif

BANGI, 29 Muharam 1445H, Rabu – Perikatan Nasional (PN) perlu mempersiapkan diri sebagai gabungan parti yang lebih besar, inklusif dan sesuai untuk semua bangsa termasuk Sabah dan Sarawak.

Pengerusi Muafakat Nasional (MN), Tan Sri Annuar Musa berkata, gabungan ini juga perlu membina sensitiviti kepada cita rasa bangsa Malaysia.

“Alhamdulillah, dari keputusan pilihan Raya Negeri (PRN) di enam negeri, ketara orang Melayu, Bumiputera dan rakyat pelbagai kaum kekal bersatu padu dan menunjukkan ketahanan politik memberangsangkan.

“Trend ini boleh dilihat sejak Pilihan Raya Umum ke-15 (PRU15) lagi, manipulasi dan konspirasi pemimpin di atas tidak mengubah pendirian rakyat.

“Rakyat menolak kleptokrasi, kakistokrasi serta tidak lagi terpedaya dengan retorik pemimpin dan ugutan kerajaan,” katanya menerusi catatan Facebook, hari ini.

Justeru, bekas Setiausaha Agung UMNO itu berpendapat, PN perlu mempersiapkan diri dengan tawaran baharu kepada rakyat.

Ia merangkumi pelbagai bidang tawaran termasuk ekonomi, pendidikan, agama serta aspek keperluan rohani, sosial dan kesejahteraan rakyat, katanya.

“Teras kepada keutuhan politik PN mesti bermula dengan perpaduan, penyatuan Melayu dan Bumiputera itu sendiri.

“Selain kerangka politik yang inklusif, semangat Muafakat Nasional dan piagamnya perlu terus disuburkan dan kekal terbuka untuk semua,” katanya.


Hamas kutuk gesaan Duta AS tingkatkan pembangunan pendudukan haram

GAZA, 17 Jamadilawal 1442H, Jumaat – Pemimpin Pergerakan Perjuangan Islam Palestin (Hamas) mengutuk kenyataan dikeluarkan Duta Amerika Syarikat (AS) ke Israel, David Friedman yang meminta Tel Aviv ‘meningkatkan pembangunan pendudukan’.

Isnin lepas, TV7 Israel News melaporkan Friedman meminta negara haram – ketika melawat keluarga seorang peneroka Yahudi yang ditemui mati di Jenin 11 hari yang lalu – untuk mempercepatkan langkah pembangunan pendudukan di Tebing Barat sebagai tindak balas atas pembunuhannya.

Esther Horgen terbunuh pada 20 Disember, berhampiran penempatan Tal Menashe, di utara Tebing Barat.

Anggota Pejabat Perhubungan Antarabangsa Hamas, Basem Naim dalam satu kenyataan semalam menegaskan bahawa Friedman ‘mengesahkan pendekatan AS yang menyokong musuh Zionis terhadap rakyat Palestin.’

“Friedman adalah duta negara yang kuat, yang mana mengharuskan beliau mematuhi undang-undang antarabangsa dan menolak pendudukan kerana ia merupakan pelanggaran undang-undang antarabangsa,” katanya.

Naim menuduh duta AS ‘mendorong ke arah menimbulkan lebih banyak kekacauan dan ketidakstabilan, dan menguatkan ‘law of the jungle’.

Sebelum ini, gerakan hak asasi manusia Israel, Peace Now mengesahkan bahawa kegiatan pendudukan di wilayah Palestin yang dijajah meningkat dua kali pada era Presiden AS, Donald Trump.

Data yang dikeluarkan oleh pertubuhan itu menunjukkan terdapat 661,000 peneroka Israel, 132 penempatan besar dan 124 pos penempatan rawak (tidak diberi kuasa oleh kerajaan Israel) di Tebing Barat, termasuk Baitulmaqdis Timur, pada akhir November. – Agensi


Tiga individu jadi mangsa taktik terbaharu penipuan tawar skim bantuan khas COVID-19

KUALA LUMPUR, 4 Muharram 1444H, Selasa – Tiga lelaki menjadi mangsa dipercayai modus operandi terbaharu penipuan yang menawarkan Skim Bantuan Khas COVID-19, hujung bulan lepas.

Ketua Polis Kuala Lumpur Datuk Azmi Abu Kassim berkata, kesemua mangsa berumur antara 26 hingga 48 tahun menerima khidmat pesanan ringkas menawarkan bantuan khas berjumlah RM500 yang akan dikreditkan ke dalam akaun mereka selepas mengisi butiran peribadi melalui pautan diberikan.

“Bagaimanapun, setelah mangsa mengisi kesemua butiran yang diperlukan, mereka mendapati baki (wang) dalam akaun masing-masing berkurangan. Kerugian dicatatkan kesemua mangsa berjumlah RM4,550,” katanya dalam satu kenyataan hari ini.

Katanya Jabatan Siasatan Jenayah Komersial Bukit Aman menerima laporan daripada ketiga-tiga mangsa berhubung kejadian itu dari 28 hingga 30 Julai lepas dan kes disiasat di bawah Seksyen 420 Kanun Keseksaan kerana menipu.

Azmi berkata, Kementerian Kesihatan juga telah memaklumkan, bahawa ia tidak pernah menghantar sebarang pesanan berkaitan pemberian bantuan kewangan berkenaan.

Sehubungan itu, orang ramai dinasihatkan melayari Twitter MySejahtera untuk mendapatkan pengesahan berkenaan skim bantuan berkenaan atau membuat semakan terus dengan kementerian atau agensi bertanggungjawab.

“Bagi mengelakkan ditipu, orang ramai diingatkan supaya tidak sewenang-wenangnya memuat turun pautan yang tidak diketahui kesahihannya serta jangan sesekali mendedahkan butiran peribadi kepada pihak ketiga,” katanya.

Sementara itu, di Petaling Jaya seorang Eksekutif Akaun wanita rugi RM428,000 selepas menjadi mangsa “Love Scam” lelaki tempatan yang mengaku bekerja sebagai jurutera petroleum dan pemilik sebuah syarikat di Singapura.

Ketua Polis Daerah Petaling Jaya ACP Mohamad Fakhrudin Abdul Hamid berkata mangsa berusia 41 tahun berkenalan dengan suspek pada Ogos 2021 menerusi Facebook sebelum meneruskan perbualan di aplikasi WhatsApp dengan suspek menggunakan nombor telefon antarabangsa.

“Pada Oktober tahun lepas, mangsa diperdaya kononnya syarikat suspek mengalami masalah kewangan sebelum memindahkan RM5,000 ke akaun dipercayai milik peguam suspek.

Sepanjang berhubungan, mangsa telah membuat 47 transaksi ke empat akaun bank berbeza sebelum sedar telah ditipu dan memaklumkan perkara itu kepada keluarganya. Mangsa membuat laporan polis semalam,” katanya dalam satu kenyataan, hari ini.

Mohamad Fakhrudin berkata, orang ramai dinasihatkan supaya berhati-hati dengan setiap perkenalan dalam talian dan tidak terpedaya dengan janji-janji manis “sahabat alam maya”. – Bernama

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


Lebih 22.4 juta populasi dewasa terima dos lengkap COVID-19

KUALA LUMPUR, 28 Rabiulawal 1443H, Khamis – Sebanyak 22,409,335 atau 95.7 peratus kadar populasi dewasa di negara ini sudah lengkap dos vaksinasi COVID-19 setakat malam tadi, menurut data Kementerian Kesihatan Malaysia (KKM) menerusi laman COVIDNOW.

Dalam pada itu, sejumlah 97.8 peratus atau 22,891,080 individu bagi populasi dewasa telah menerima sekurang-kurangnya satu dos vaksin.

Sejumlah 114,573 dos suntikan vaksin telah diberikan semalam melibatkan 42,306 suntikan dos lengkap dan 8,185 menerima suntikan dos pertama menjadikan jumlah kumulatif vaksin bagi Program Imunisasi COVID-19 Kebangsaan (PICK) kini meningkat kepada 50,420,916.

Setakat semalam juga, sebanyak 2,197,961 atau 69.8 peratus individu bagi golongan remaja berusia 12 hingga 17 tahun telah lengkap vaksin manakala 83.3 peratus atau 2,622,306 individu telah menerima sekurang-kurangnya satu dos vaksin.

Selain itu, sejumlah 64,082 dos penggalak vaksin COVID-19 diberikan semalam menjadikan jumlah kumulatif kini sebanyak 471,689. – Bernama


SOP umrah baharu dimuktamad setelah diperhalusi: Nancy

PUTRAJAYA, 24 Jamadilakhir 1443H, Khamis – Prosedur operasi standard (SOP) ibadah umrah baharu akan dimuktamadkan setelah diperhalusi dan dipersetujui beberapa agensi berkaitan, kata Menteri Pelancongan, Seni dan Budaya Datuk Seri Nancy Shukri.

Beliau berkata SOP berkaitan kuarantin jemaah umrah adalah antara perkara yang sedang diteliti dengan mendapatkan pandangan daripada Kementerian Kesihatan (KKM), Agensi Pengurusan Bencana dan Kementerian Kewangan kerana urusan kuarantin bukan di bawah bidang kuasa kementeriannya.

“Pihak MOTAC (Kementerian Pelancongan, Seni dan Budaya) telah menyiapkan SOP terbabit namun kita perlukan input seperti dari KKM,” katanya dalam sidang media selepas majlis penyerahan Busana Tradisional Malaysia di sini hari ini.

Semalam kerajaan mengumumkan umat Islam di negara ini boleh kembali mengerjakan ibadah umrah mulai 8 Feb ini selepas ditangguhkan sementara pada 8 Jan lepas susulan peningkatan varian Omicron COVID-19 dalam kalangan jemaah.

Mengenai tuntutan ganti rugi jemaah umrah yang terkesan akibat penangguhan tersebut, Nancy berkata pihaknya sedang mengadakan sesi perbincangan Lembaga Tabung Haji (TH) berkaitan mekanisme pembayaran.

Terdahulu dalam ucapannya sempena majlis tersebut, Nancy berkata inisiatif Diplomasi Budaya Bagi Memperkasakan Aktiviti Seni, Budaya dan Warisan Negara itu merupakan program kerjasama dengan Kementerian Luar bertujuan mempromosikan budaya Malaysia di semua kedutaan di luar negara.

Beliau berkata lima set busana tradisional Malaysia akan diserahkan ke 10 pejabat kedutaan dan pesuruhjaya tinggi Malaysia antaranya di Paris, London, Bangkok, Tokyo dan Beijing.

“Besar harapan MOTAC agar program diplomasi budaya ini akan meningkatkan penghayatan dan peranan duta-duta Malaysia di luar negara bagi mempromosikan seni serta budaya negara. Ia juga dapat mengukuhkan kolaborasi budaya dengan negara luar,” katanya. – Bernama


Kerajaan gagal lucut hak harta RM80 juta milik Najib, Rosmah

KUALA LUMPUR, 18 Rabiulakhir 1444H, Isnin – Kerajaan hari ini gagal dalam permohonan untuk melucut hak 2,435 unit barang kemas, tujuh utas jam tangan dan 29 beg tangan berjenama bernilai RM80 juta yang disita dari sebuah premis milik Obyu Holdings Sdn Bhd, yang didakwa milik Datuk Seri Najib Tun Razak dan isterinya Datin Seri Rosmah Mansor.

Ini berikutan keputusan Hakim Mahkamah Tinggi Datuk Muhammad Jamil Hussin yang menolak permohonan pendakwaan selaku pemohon untuk melucut hak barangan tersebut yang disita oleh polis di Pavilion Residence pada 17 Mei 2018.

Dalam penghakimannya, Muhammad Jamil berkata, pemohon gagal membuktikan kesemua barangan yang disita itu adalah hasil daripada penyelewengan dana 1Malaysia Development Berhad (1MDB).

Hakim itu turut menolak permohonan pihak pendakwaan untuk menggantung pelaksanaan keputusan tersebut sementara menunggu rayuan difailkan dan diputuskan oleh Mahkamah Rayuan.

Najib dan Rosmah merupakan pihak ketiga dalam permohonan itu. Mana-mana pihak ketiga yang mendakwa mempunyai kepentingan ke atas barangan yang dirampas boleh hadir di mahkamah untuk mengemukakan alasan mengapa barangan itu tidak boleh dilucut hak kepada kerajaan.

Pada 2019, pendakwaan memfailkan permohonan pelucuthakan terhadap Obyu Holdings untuk melucut hak barangan tersebut dan wang tunai berjumlah RM114,164,393.44 yang didakwa milik UMNO dan Najib. Bagaimanapun kerajaan gagal melucut hak wang itu.

Barangan tersebut didakwa hasil aktiviti haram yang dikaitkan dengan skandal dana 1MDB, disita di bawah Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram (AMLATFPUAA) 2001.

Barangan kemas dan beg tangan didakwa milik Rosmah manakala jam tangan milik Najib.

Dalam keputusannya, Hakim Muhammad Jamil berkata pegawai penyiasat pengubahan wang haram Supt Foo Wei Min gagal membuktikan bahawa jam tangan yang disita itu hasil daripada pecah amanah atau harta curi.

“Perlakuan kesalahan predikat (aktiviti haram) tidak dibuktikan, maka tidak timbul isu bahawa jam tangan yang disita diperoleh berkaitan dengan perlakuan kesalahan predikat atau menggunakan penyelewengan dana 1MDB,” katanya.

Muhammad Jamil berkata, wang berjumlah US$247,599,466 telah dibayar oleh Blackstone Asia Real Estate Partners dan beberapa pihak lain kepada 31 syarikat pengeluar dan penjual barangan kemas untuk pembelian barang kemas.

“Perlakuan kesalahan predikat tidak dibuktikan, maka tidak timbul isu bahawa barang kemas yang disita berkaitan dengan perlakuan kesalahan predikat,” katanya.

Bagi 29 beg tangan pula, Muhammad Jamil berkata, Supt Foo menyatakan ia telah diterima sebagai hadiah, namun tidak mempunyai keterangan yang kukuh untuk pembuktian.

Sehubungan itu, hakim berkata pemohon (pendakwaan) gagal membuktikan permohonannya untuk melucut hak harta yang disita adalah hasil daripada aktiviti haram dengan menyeleweng dana 1MDB.

“Atas imbangan kebarangkalian, pemohon gagal membuktikan bahawa harta yang disita adalah keterangan yang berhubung dengan perlakuan aktiviti haram. Permohonan pemohon untuk melucut hak 2,435 unit barang kemas, tujuh utas jam tangan dan 29 unit jam tangan ditolak,” katanya.

Selepas Muhammad Jamil menyampaikan keputusan, Timbalan Pendakwa Raya Faten Hadni Khairuddin memohon untuk menggantung keputusan itu mengikut Seksyen 311 Kanun Tatacara Jenayah.

“Kami akan mendapatkan arahan lanjut sama ada untuk merayu atau tidak keputusan hari ini, sebab itu kami mohon untuk menangguhkan keputusan sehingga rayuan difailkan. Pihak pendakwaan akan membuat permohonan secara bertulis.

“Kesan daripada keputusan hari ini barangan yang disita perlu dipulangkan, jadi sekiranya keputusan hari ini tidak digantung, rayuan pihak pendakwaan akan menjadi sia-sia,” katanya.

Bagaimanapun peguam Najib, Tan Sri Muhammad Shafee Abdullah berkata, Seksyen 311 Kanun Prosedur Jenayah tidak terpakai dalam perkara itu untuk saman pelucuthakan sebaliknya ia terpakai dalam prosiding jenayah.

“Oleh itu saya memohon Yang Arif menolak permohonan pihak pendakwaan. Rakan saya telah menyatakan bahawa mereka mengemukakan permohonan untuk Peguam Negara mempertimbangkan sama ada untuk merayu atau tidak. Jadi berdasarkan ketidakpastian, tidak boleh ada perintah untuk penangguhan pelaksanaan,” katanya.

Hakim Muhammad Jamil kemudian menolak permohonan pendakwaan untuk menggantung keputusan itu kerana beliau telah memutuskan bahawa harta yang disita bukan diperoleh berkaitan dengan aktiviti haram.-  Bernama


Johor catat 5,234 kes HFMD setakat 4 Jun

JOHOR BAHRU, 6 Zulkaedah 1443H, Isnin – Sebanyak 5,234 kes penyakit tangan, kaki dan mulut (HFMD) direkodkan di Johor setakat 4 Jun lepas, meningkat 50 kali ganda daripada 104 kes yang dicatat dalam tempoh sama, tahun lepas.

Pengerusi Jawatankuasa Kesihatan dan Perpaduan negeri Ling Tian Soon berkata daripada jumlah itu, sebanyak 4,594 kes melibatkan kanak-kanak berumur sehingga enam tahun, manakala tujuh hingga 12 tahun adalah 564 kes dan selebihnya merupakan mereka yang berumur lebih 13 tahun.

“Sebanyak 41 wabak HFMD dikesan di taska, diikuti rumah persendirian (18), tabika (13), tadika (lapan), prasekolah (tujuh), sekolah rendah (tiga), pusat jagaan harian (dua) dan lain-lain (tiga),” katanya menerusi kenyataan, di sini hari ini.

Beliau berkata sebanyak 25 wabak aktif HFMD dilaporkan dengan Johor Bahru merupakan daerah tertinggi iaitu 11 wabak, diikuti Kluang (tujuh), Kota Tinggi (lima), manakala Muar dan Tangkak masing-masing satu wabak.

Justeru itu Ling menyeru rakyat di Johor supaya sentiasa mengambil langkah-langkah pencegahan yang diperlukan bagi mencegah penyakit itu.

“Dalam masa cuti sekolah ini, ibu bapa sila menggunakan peluang ini bagi mendidik anak-anak anda supaya memberi lebih perhatian terhadap kebersihan kendiri dan persekitaran.

“Bagi pengusaha institusi pendidikan pula, mereka disarankan agar membuat kerja-kerja sanitasi dan pembersihan di kawasan premis,” katanya. – Bernama